title: Turvasäilö

text: Presidentti Kyösti Kallio antoi 30. marraskuuta asetuksen "henkilökohtaisen vapauden rajoittamisesta". Asetuksen mukaan kaikki poliisiviranomaiset olivat valtuutettuja vangitsemaan henkilön, "joka on harjoittanut, tai johon nähden on perusteltua aihetta otaksua, että hän tulee harjoittamaan maanpuolustusta vahingoittavaa tai valtakunnan suhteita muihin valtioihin huonontavaa toimintaa". Sanamuoto takasi, että pidätyksiä voitiin tehdä poliisin oman arvion mukaan, ja esimerkiksi kaikki entiset punakaartilaiset olivat jo määritelmällisesti epäiltyjä.


title: Turvasäilö

text: Päätösvalta vangitsemisista annettiin lääninhallituksille ja Valtiolliselle poliisille. Pidättämisistä oli tehtävä ilmoitus Sisäasiainministeriölle, joka päättäisi miten kauan vangitsemiset jatkuisivat. Sisäasiainministerinä tuolloin toimi Urho Kekkonen. Pidätetyt vangittiin toistaiseksi, määräämättömäksi ajaksi. Tutkimuksia, oikeudenkäyntejä tai syytteitä ei vaadittu.


title: Turvasäilö

text: Sodan uhan lisääntyessä hallitus oli toimeenpannut Valpon kautta jo lokakuussa 1939 ennakoivia muutaman päivän "suojelupidätyksiä", joiden avulla vaaralliseksi katsottujen henkilöiden olinpaikat pyrittiin kartoittamaan. Kiinni saaduille langetettiin poistumiskielto paikkakunnalta ja säännöllinen ilmoittautumisvelvollisuus poliisille. Suojelupidätysten perusteella laadittiin kullakin Valpon osastolla "SP-luettelot", joissa nimetyt henkilöt vangittaisiin tarpeen vaatiessa ensimmäisinä turvasäilöön.


title: Turvasäilö

text: Ensimmäiset vangitsemiset tapahtuivat eri puolilla maata joulukuun alussa. Joulukuun aikana vangittuja oli 111 henkilöä, joista 13 oli naisia. Vangitut sijoitettiin vankiloihin eri puolille Suomea. Vaarallisimmiksi ajateltuja vankeja alettiin tammikuussa koota Tammisaaren vankileirille. Vangitsemisia jatkettiin koko talvisodan ajan, kunnes huhtikuussa vangitut vapautettiin.


title: Turvasäilö

text: Jatkosodan syttyminen vahvisti oikeiston ja äärioikeiston poliittista voimaa ja laajensi laillisesta politiikasta pois suljettavien piiriä: nyt kaikki vasemmistolaisina sosiaalidemokraattisen puolueen ulkopuolelle joutuneet miellettiin uhkana. Sodan sytyttyä kesäkuussa 1941 pidätettiin useita satoja henkilöitä. Valmisteluja oli tehty jo tammikuusta lähtien Valtiollisen poliisin, Sisäasiainministeriön ja Puolustusvoimien kesken. Turvasäilöön koottiin ihmisiä nyt tiheämmällä seulalla kuin talvisodan aikana. Suunnitelmana oli vangita 500–600 henkeä, neljä tai viisi jäsentä kustakin Suomen ja Neuvostoliiton rauhan ja ystävyyden seuran osastosta. Kesäkuun alussa turvasäilövankien määrä oli 126 henkilöä, sotaa edeltävällä viikolla yli 200 ja kuukausi sodan alkamisen jälkeen, heinäkuun lopulla 457 henkeä. Sodan edetessä vangitsemisia jatkettiin. Koska vangittuja ei aina rekisteröity ei tarkkaa vankimäärää tiedetä, mutta jatkosodan aikana vangittiin turvasäilöön arviolta tuhat henkilöä. Turvasäilöksi perustettiin Köyliön varavankilaan "Vankileiri n:o 1", mutta vankejä sijoitettiin myös muihin vankiloihin ja leireihin. Köyliöön oli sijoitettuna myös upseerivankeja.


title: Turvasäilö

text: Turvasäilöön vangittuina oli myös entisiä Suomen kansalaisia, jotka olivat siirtyneet Suomesta Neuvostoliittoon, ottaneet maan kansalaisuuden ja palannet salaa Suomeen. Useimmat olivat saaneet tuomion toiminnasta vieraan vallan hyväksi. Tuomion kärsimisen jälkeen heidät pidätettiin suoraan turvasäilöön. Osa näistä henkilöistä luovutettiin Suomen juutalaisluovutusten yhteydessä Saksaan.


title: Turvasäilö

text: Jatkosodan aikana taistelujoukkoja päätettiin täydentää vapaaehtoisilla vangeilla. Elokuussa 1941 koottiin Erillinen Pataljoona 21, jonka komentajaksi määrättiin majuri Nikke Pärmi.


title: Turvasäilö

text: Vapaaehtoisten vajaan 500 rangaistusvangin lisäksi pataljoonaan komennettiin Köyliön vankileiriltä 288 turvasäilöön määrättyä miestä. Suurin osa oli tuomittu valtiorikosoikeudenkäynneissä kansalaisluottamuksensa menettäneiksi, eikä ollut suorittanut asevelvollisuuttaan. Kun miehet vapautettiin turvasäilöstä heidät voitiin samalla välittömästi määrätä asepalvelukseen. Koulutus kesti kolme päivää, jonka jälkeen joukko lähetettiin rintamalle.


title: Turvasäilö

text: Seitsemän turvasäilöläisistä karkasi Riihimäen asemalla, yksi heistä myöhempi sisäministeri Yrjö Leino, joka oli vangittuna turvasäilöön sekä talvi- että jatkosodan aikana.


title: Turvasäilö

text: Rintamalla Äänisen luoteispuolella pataljoona joutui välittömästi taisteluun. Pataljoonaa vastassa oli neuvostoarmeijan valiorykmentti Jalkaväkirykmentti 52, joka oli koottu karjalaisista ja emigranttisuomalaisista. Puna-armeija oli tietoinen suomalaispataljoonan erikoisluonteesta, ja joukoille kohdistettiin kovaa propagandaa. Kun jo ensimmäisen viikon aikana 80 miestä loikkasi vihollisen puolelle tai muuten karkasi, vedettiin loput 200 turvasäilöläistä nopeasti pois rintamalta.


title: Turvasäilö

text: Vangit määrättiin Erilliseen Työkomppaniaan, jossa heitä nimellisesti työpalveluvelvollisina pidettiin Koverin työleirillä kolme vuotta raskaissa oloissa kovan kohtelun alla. Kun miehet palautettiin Karvian varavankilaan kesällä 1944, ei suurinta osaa voinut päästää töihin huonon kunnon takia.


title: Turvasäilö

text: Suomen ja Neuvostoliiton 19. syyskuuta 1944 solmiman välirauhansopimuksen 20. kohta määräsi, että Suomen oli heti vapautettava ”kaikki ne henkilöt, jotka ovat olleet pidätettyinä sen johdosta, että ovat toimineet Yhdistyneiden kansakuntien hyväksi taikka olleet Yhdistyneiden kansakuntien asialle myötämielisiä, taikka rotunsa johdosta” sekä kumottava ”kaikki diskriminoivat lainsäädännölliset määräykset ja niistä johtuvat rajoitukset”. Turvasäilövangit, tuolloin 342 henkeä joista 76 naisia, vapautettiin tämän nojalla.


title: Turvasäilö

text: Sotien jälkeen vuosina 1944–1947 vangittiin turvasäilöön runsaat sata henkilöä. Turvasäilöstä heidät toimitettiin oikeuden eteen syytettynä pääasiassa asekätkennästä tai vakoilusta Saksan hyväksi. Turvasäilöaika saattoi venyä parivuotiseksi ennen syytettä.


title: Turvasäilö

text: Puolustustilalain (1083/1991) 9 §:n mukaan käräjäoikeus voi määrätä henkilön otettavaksi turvasäilöön enintään kolmeksi kuukaudeksi kerrallaan kihlakunnan poliisilaitoksen päällikön, lääninpoliisijohtajan, suojelupoliisin päällikön tai poliisiylijohtajan vaatimuksesta. Tämä voidaan tehdä vain puolustustilan ollessa voimassa kun on päteviä syitä epäillä tietyn henkilön todennäköisesti syyllistyvän valtiopetokseen, maanpetokseen tai muuhun rikokseen, joka saattaa vahingoittaa valtakunnan puolustusta tai turvallisuutta. Turvasäilöön määrääminen edellyttää, että lievemmät toimenpiteet (kuten liikkumisvapauden rajoittaminen) eivät olisi riittäviä. Kansanedustajia ei voida määrätä otettavaksi turvasäilöön.


title: Tarina vailla loppua

text: Tarina vailla loppua () on Michael Enden alun perin vuonna 1979 ilmestynyt nuortenkirja. Kirjassa on erikoista sen typografinen ulkoasu: suomalaisessa painoksessa teksti on painettu osaksi punaisella ja osaksi vihreällä fontilla. Tämän lisäksi jokainen kappale alkaa suurella, koko sivun peittävällä anfangilla.


title: Tarina vailla loppua

text: Kirja kertoo kymmenvuotiaasta Bastianista, jolla on vaikeuksia koulussa ja kotona. Eräänä sateisena marraskuun päivänä Bastian varastaa antikvariaatista vanhan kirjan nimeltä "Tarina vailla loppua" ja piiloutuu koulun ullakolle lukemaan. Huomaamatta hän joutuu mukaan kirjan tapahtumiin, ja satuolentojen kansoittamaan Fantaasiaan, elämänsä seikkailuun.


title: Tarina vailla loppua

text: Kirjan pohjalta on tehty elokuvat "Päättymätön tarina" ("Die Unendliche Geschichte", 1984), "Päättymätön tarina II - seuraava luku" ("The NeverEnding Story II: The Next Chapter", 1990) ja "Päättymätön tarina III" ("The NeverEnding Story III: Escape from Fantasia", 1994).


title: Tarina vailla loppua

text: Kirjan pohjalta on tehty myös animoitu televisiosarja "The NeverEnding Story" vuonna 1995 ja kanadalainen televisiosarja "Päättymättömän tarinan seikkailut" vuonna 2001.


title: Hamarin tuomiokirkko

text: Hamarin tuomiokirkko () on tuomiokirkko norjalaisessa Hamarin kunnassa, Hedmarkin läänissä. Se on muodoltaan pitkäkirkko, ja se edustaa yksinkertaista hollantilais-romaanista tyyliä. Sen on suunnitellut saksalaissyntyinen arkkitehti Heinrich Ernst Schirmer. Kirkkorakennus valmistui vuonna 1866. Sitä on restauroitu 1920-luvulla, ja sisäpuolella on tehty muutostöitä vuosina 1952-1954.


title: Rajaletto

text: Rajaletto on asumaton saari Simon kunnan edustalla Perämerellä. Se sijaitsee rantamatalikolla Ykskuusen ja Simoniemen välisellä vesialueella Simoniemen ja Viantienjoen suiston länsipuolella. Saarta erottaa mantereesta kapea Rajaletonsalmi.


title: Rajaletto

text: Saaren kasvillisuus muodostuu pääasiassa lehtipuulajikkeista, kuten koivusta ja leppäpensaikoista. Saaren rannat ovat pääasiassa kivikkoisia ja sitä ympäröivät karikot. Saaren pohjoisin kärki on avokalliota.


title: Harisu

text: Lee Kyung-eun, taiteilijanimeltään Harisu (s. 17. helmikuuta 1975) on eteläkorealainen laulaja, näyttelijä ja malli.


title: Harisu

text: Harisu syntyi Seong-namissa, lähellä Soulia. Hän muutti 1990-luvun lopulla Japaniin, jossa hän aloitti sukupuolenkorjausprosessin miehestä naiseksi. Incheonilainen oikeusistuin tunnusti hänet 12. joulukuuta 2002 virallisesti naiseksi ja antoi tämän muuttaa nimensä uuden sukupuolen mukaiseksi Lee Kyung-yupista muotoon Lee Kyung-eun.


title: Harisu

text: Harisu on naimisissa poikaystävänsä kanssa. Harisun viiden studioalbumin edustamat musiikilliset tyylilajit vaihtelevat teknovaikutteista R&B-musiikkiin. Hänellä on ollut rooleja useissa elokuvissa sekä TV-sarjoissa ja lisäksi hän on esiintynyt "Yellow Hair 2:n" soundtrackilla ja muiden artistien musiikkivideoilla.


title: Valtiollinen poliisi

text: Valtiollinen poliisi voi tarkoittaa Suomessa seuraavia:


title: Mestnyje

text: Mestnyje (ven. "Местные", suom. "Paikalliset") on Venäjän keskusjohdon, Kremlin luoma poliittinen apujärjestö. Se on perustettu syksyllä 2005. Järjestöllä on vahva ekologinen ja nationalistinen ohjelma. Muita vastaavia poliittisia järjestöjä ovat Naši (Meikäläiset), Molodaja Gvardija (Nuori kaarti) ja Rossija Molodaja (Nuori Venäjä).


title: Mestnyje

text: Järjestö teki 26. marraskuuta 2006 Moskovan lähiöissä 20:lle torille ratsian, jolla etsittiin laittomia siirtolaisia. Osa nuorista valtasi myyntikojuja ja huusi ulkomaalaisvastaisia iskulauseita.


title: Mestnyje

text: Mestnyje osallistui 27. huhtikuuta - 4. toukokuuta 2007 välisenä aikana Viron Moskovan suurlähetystön saartoon. Mukana olivat myös Yhtenäisen Venäjän Nuori Kaarti (Molodaja Gvardija), Rossija Molodaja sekä Naši. Syynä oli Pronssisoturi-patsaskiista.


title: Naski

text: Naski voi tarkoittaa seuraavia asioita:


title: Nicholas Worth

text: Nicholas Worth (4. syyskuuta 1938 – 7. huhtikuuta 2007) oli yhdysvaltalainen näyttelijä, joka näytteli mm. General Marzaqaa ja Premier Romanovia EA:n Command and Conquer -sarjan peleissä ja -pelissä.


title: Nicholas Worth

text: Hän kuoli sydämen vajaatoimintaan vuonna 2007.


title: Senigallia

text: Senigallia on kaupunki Italiassa. Kaupungissa oli vuonna 2014 arviolta 45 000 asukasta ja väestötiheys oli 389 asukasta neliökilometriä kohden.


title: Senigallia

text: Kaupungin alueella lienee ollut asutusta jo esikristillisenä aikana, ja keskiajalla se kuului Kirkkovaltioon. Kuuluisia kaupungissa syntyneitä henkilöitä ovat esimerkiksi paavi Pius IX, kardinaali Gaetano Bedini ja valokuvaaja Mario Giacomelli.


title: Heinrich Ernst Schirmer

text: Heinrich Ernst Schirmer (1814 Leipzig – 1887 Gießen) oli saksalaissyntyinen arkkitehti joka työskenteli Norjassa. Schirmer opiskeli Dresdenin taideakatemiassa vuosina 1831-1834 ja Münchenin taideakatemiassa vuosina 1834-1837. Norjassa hän työskenteli useiden suurten projektien parissa. Parhaiten hänet tunnetaan Trondheimin Nidarosin tuomiokirkon kunnostustöiden arkkitehtina.


title: Heinrich Ernst Schirmer

text: Tehtyään opintomatkan Italiaan vuonna 1837 Schirmer tuli Norjaan professori J. C. Dahlin kehotuksesta. Hän ryhtyi linnanarkkitehti Hans Ditlev Franciscus von Linstowin assistentiksi Kristianiassa (nyk. Oslo) vuonna 1838 ja työskenteli muun muassa kuninkaallisen linnan somistus- ja kalustamistöiden parissa.


title: Heinrich Ernst Schirmer

text: Schirmer oli epätavallisen tuottelias ja osallistui useiden monumentaalisten rakennusten suunnitteluun Norjan pääkaupungissa. Hänen jälkensä on nähtävissä muun muassa Gaustadin sairaalarakennuksessa (1847-1855), Pyhän Olavin kirkossa (josta myöhemmin tuli Oslon katolinen tuomiokirkko, 1852-1856), Tangenin kirkossa (1854), Vestre Akerin kirkossa (1853-1855), Østre Akerin kirkossa (1857-1860), Rikshospitaletissa (1874-1883) ja Norjan kansallisgallerian päärakennuksessa (1879-1881). Erityisesti Schirmerin työskentely Nidarosin tuomiokirkon kunnostustöiden parissa on tehnyt häntä tunnetuksi. Tuomiokirkko oli ennen Schirmeriä erittäin huonossa kunnossa.


title: Heinrich Ernst Schirmer

text: Schirmer liittäytyi yhteen arkkitehti Wilhelm von Hannon kanssa vuosien 1853-1864 ajaksi. Yhdessä he työstivät muun muassa Norjan ensimmäisiä rautatieasemia Norjan pääradan ja Kongsvingerbanenin varrella. He suunnittelivat myös muita rakennuksia, muun muassa sarjan militäärirakennuksia Akershusin linnoituksessa (1858-1870).


title: Heinrich Ernst Schirmer

text: Yhteistyö von Hannon kanssa päättyi vuonna 1864, kun von Hannonin ehdotus Grønlandin kirkoksi voitti arkkitehtikilpailun. Sen jälkeen Schirmer työskenteli yksin Christianiassa ja myös muissa Norjan kaupungeissa. Hän muun muassa suunnitteli Hamarin tuomiokirkon. Schirmerin viimeiseksi projektiksi jäi Ullevålin sairaalarakennus, jota hän ei ehtinyt nähdä koskaan täysin valmiina. Saksaan hän oli ehtinyt palata neljä vuotta ennen kuolemaansa, vuonna 1883.


title: The Tonight Show

text: The Tonight Show on yhdysvaltalainen viihdeohjelma. Se on Yhdysvaltojen suosituin myöhäisillan keskustelu- eli "talk show" -ohjelma ja maailman pisimpään jatkuneita viihdeohjelmia. "The Tonight Show'ta" juonsi 6. helmikuuta 2014 saakka Jay Leno ja hänen jälkeensä 17. helmikuuta alkaen Jimmy Fallon.


title: The Tonight Show

text: Ohjelma aloitti 105 minuutin pituisena 27. syyskuuta 1954 juontajanaan Steve Allen. Se on Yhdysvaltojen kolmanneksi pitkäkestoisin viihdeohjelma. Ohjelmaa alettiin esittää Suomessa 4. kesäkuuta 2009 Subilla, kun Conan O'Brien siirtyi ohjelman juontajaksi.


title: The Tonight Show

text: Alkuperäinen "Tonight" -ohjelman isäntä Steve Allen juonsi ohjelmaa NBC:llä vuosina 1954–1957. Allen oli ensimmäinen merkittävä juontaja alallaan ja vaikutti eniten talk show -ohjelmien kehitykseen. Häntä kutsutaankin koko ohjelmalajin isäksi. Hän oli kehittänyt ohjelmatyypin alun perin newyorkilaiselle paikalliskanavalle, josta NBC poimi sen omaan ohjelmistoonsa. Alkuvuosina ohjelman esitysaika oli klo 23.15–1.00, ja se nauhoitettiin Manhattanilla sijainneessa Hudson Theatressa.


title: The Tonight Show

text: Steve Allenin apulaisena oli vuosina 1956–1957 Ernie Kovacs. Allen aloitti uuden tv-sarjan kesällä 1956, ja siitä lähtien hän esiintyi Tonightissa vain keskiviikosta perjantaihin. Maanantain ja tiistain jaksoja isännöivät sen jälkeen eri henkilöt. 1. lokakuuta 1956 alkane Kovacs isännöimällä Tonightia maanantaisin ja tiistaisiin vuoteen 1957 asti, ja vierailevat juontajat jäivät pois.


title: The Tonight Show

text: NBC muutti Tonightin tyyliä merkittävästi Allenin ja Kovacsin lähdettyä tammikuussa 1957. Ohjelma nimettiin uudelleen, ja siitä tuli ajankohtaisohjelma "Tonight! America After Dark", jota juonsi aluksi Jack Lescoulie ja myöhemmin Al Collins. Uusi ohjelma ei ollut katsojien eikä kriitikoiden mieleen, ja heinäkuussa 1957 ohjelmasta tuli jälleen samanlainen huumorisarja kuin se oli ollut Steve Allenin aikana, ja uutena juontajana aloitti Jack Paar.


title: The Tonight Show

text: Jack Paar juonsi "The Tonight Show'ta" Steve Allenin jälkeen vuosina 1957–1962. Paarin kaudella ohjelma oli vähemmän komediapainotteinen, ja siinä keskityttiin erityisesti vieraiden haastatteluihin, jotka Paar otti tosissaan ja kiisteli toisinaan kovinkin sanoin vierailijoiden kanssa. Paarin isännöimä viimeinen jakso esitettiin 30. maaliskuuta 1962, jonka jälkeen alkoi noin viiden kuukauden tauko, jolloin "The Tonight Show'ssa" esiintyi väliaikaisia juontajia, tunnetuimpina Groucho Marx ja Jerry Lewis.


title: The Tonight Show

text: Johnny Carson aloitti "The Tonight Show'n" juontajana lokakuusta 1962. Carson on ohjelman juontajista legendaarisin. Hän juonsi ohjelmaa kolmekymmentä vuotta 1962–1992. Hänen apulaisjuontajanaan eli "sidekickinä" toimi Ed McMahon. Ohjelma keräsi huippuvuosinaan 1960-luvulla toisinaan yli 45 miljoonaa katsojaa yhdelle ohjelmalle, mikä on ennätys myöhäisillan talk show -lajissa. Carsonin ohjelman ensimmäisinä vuosina ohjelmalla ei juuri ollut kilpailijoita, sillä muut televisiokanavat alkoivat vasta käynnistellä omiaan. Johnny Carsonin aikana "The Tonight Show" sai seitsemän Emmy-palkintoa. Sarja oli kuvattu ja lähetetty alusta alkaen New Yorkista, mutta Carsonin aikana toukokuussa 1972 se siirtyi Kalifornian Burbankiin, jossa sitä kuvattiin helmikuuhun 2014 saakka.


title: The Tonight Show

text: Carsonin jäätyä eläkkeelle vuonna 1992 NBC-kanavan oli valittava uusi juontaja pitkän Carsonin kauden jälkeen. Selvät vaihtoehdot olivat joko heti Tonight Show'n jälkeen esitettävän Late Nightin juontaja David Letterman tai koomikko Jay Leno. Leno oli tehnyt ensiesiintymisensä "The Tonight Show'ssa" vuonna 1977. Vuonna 1988 Carsonin kauden lähestyessä loppuaan Lenosta tehtiin ohjelman vakituinen sijaisjuontaja. Carson itse suosi Lettermania, joka oli ollut Lettermanin oppi-isä. NBC valitsi kuitenkin toisen vaihtoehdon eli Jay Lenon, joka aloitti isäntänä 1992. Lenon ensimmäisenä vieraana oli näyttelijä Billy Crystal.


title: The Tonight Show

text: Letterman siirtyi vuonna 1993 kilpailevalle CBS-kanavalle isännöimään omaa "Late Show"-ohjelmaansa. Ensimmäisten vuosien aikana Letterman johti katsojaluvuilla mitattuna kilpailua Lenon The Tonight Show'n kanssa. Vuoden 1995 aikana The Tonight Show alkoi kerätä suurempia katsojalukuja. Käännekohtana pidetään heinäkuuta 1995, jolloin Lenon haastatteli näyttelijä Hugh Grantia, joka oli vain muutama viikko aiemmin ollut pidätettynä jäätyään kiinni prostituoidun kanssa. Kyseinen jakso keräsi valtavat katsojamäärät, ja "The Tonight Show'n" katsojaluvut ylittävät ensimmäistä kertaa Late Show'n ja pian myös kaikki kilpailijansa.


title: The Tonight Show

text: Jay Lenon juontama viimeinenjakso esitettiin perjantaina 29. toukokuuta 2009. Siinä Lenon viimeisenä vieraana oli Conan O'Brien, joka oli valittu Lenon seuraajaksi. Leno itse siirtyi juontamaan NBC-kanavalle syyskuussa 2009 keskusteluohjelmaa The Jay Leno Show, josta tuli samantyylinen kuin The Tonight Show, paitsi että sitä esitettiin Yhdysvalloissa iltakymmeneltä, kun The Tonight Show alkoi myöhemmin puoli kahdeltatoista.


title: The Tonight Show

text: Late Night -ohjelmaansa vuodesta 1993 juontanut Conan O'Brien aloitti The Tonight Show'n juontajana 1. kesäkuuta 2009. NBC oli ilmoittanut jo helmikuussa 2009, että O'Brienin juontajaparina Late Nightissa vuosina 1993–2000 toiminut Andy Richter toimisi O'Brienin vetämässä The Tonight Show'ssa kuuluttajana ja sketsinäyttelijänä.


title: The Tonight Show

text: Conan O'Brienin juontama "The Tonight Show" ja Lenon "The Jay Leno Show" eivät saavuttaneet NBC:n tavoitteita, ja esimerkiksi kummankin ohjelman katsojaluvut olivat odotuksia pienemmät. NBC-kanava ehdottikin Lenon oman ohjelman lyhentämistä puolituntiseksi ja sen aloituksen siirtämistä O'Brienin ohjelman paikalle puoli kahteentoista. O'Brien ei suostunut siirtämään aloitusaikaa, sillä hän uskoi sen koituvan ohjelman tuhoksi.


title: The Tonight Show

text: O'Brienin puolesta järjestettiin mielenosoituksia muun muassa Los Angelesissa, Seattlessa ja Chicagossa, ja esimerkiksi Facebookiin perustettu tukiryhmään ""I'm with Coco"" liittyi nopeasti satojatuhansia jäseniä. Lopulta Conan O'Brien sopi televisioyhtiön kanssa 45 miljoonan dollarin erorahasta, ja siihen päättyi hänen lyhyt uransa "The Tonight Show'ssa". Ohjelman juontajaksi palasi 1. maaliskuuta 2010 alkaen Jay Leno. Vuodesta 1995 The Tonight Shown Bandin johtajana toiminut Kevin Eubanks lopetti ohjelmassa 28. toukokuuta 2010, hänen tilalleen tuli Rickey Minor.


title: The Tonight Show

text: NBC tiedotti toukokuussa 2013, että Late Night -ohjelmaa vuodesta 2009 isännöinyt Jimmy Fallon on Lenon seuraaja The Tonight Show'ssa. Fallonin kerrottiin aloittavan Sotšin talviolympialaisten aikana helmikuussa 2014, jolloin katsojaluvut ovat tyypillisesti korkeita.


title: The Tonight Show

text: Lenon katsojaluvut viimeisellä kokonaisella viikolla The Tonight Show'n isäntänä olivat suurimmat neljään vuoteen. Lenon viimeinen jakso esitettiin 6. helmikuuta 2014. Viimeisessä jaksossa vieraina olivat muun muassa Garth Brooks ja Billy Crystal. Crystal oli myös Lenon ensimmäisenä vieraana hänen aloittaessaan The Tonight Show'n isäntänä toukokuussa 1992. Ohjelmassa esitettiin myös presidentti Barack Obaman etukäteen nauhoitettu videotervehdys.


title: The Tonight Show

text: Ensimmäinen Fallonin isännöimä "The Tonight Show Starring Jimmy Fallon" esitettiin 17. helmikuuta 2014. Samalla ohjelman kuvauspaikka siirtyi yli neljän vuosikymmenen jälkeen Kalifornian Burbankista takaisin New Yorkiin.


title: The Tonight Show

text: Suomessa "The Tonight Show With Jay Lenoa" näytti MTV3 MAX. Jaksot nähtiin kolmen päivän viiveellä Yhdysvaltain ensiesityksen jälkeen.


title: Fireball Ministry

text: Fireball Ministry on yhdysvaltalainen stoner metal -yhtye.


title: Irja

text: Irja on suomalainen naisen etunimi. Irjan nimipäivä on 30. tammikuuta.


title: Irja

text: Nimi Irja on muodostunut kreikkalaisperäisen, maanviljelijää tarkoittavan Georgios-nimen vanhasta yläsaksalaisesta muodosta "Irg" ja on siten samaa alkuperää kuin miehennimi Yrjö. Suomeen nimi saapui alkujaan Viron ruotsalaisten välityksellä ja oli aikoinaan käytössä miehennimenä, mutta sittemmin on vakiintunut naisennimeksi ja mieheen viittaavana säilynyt vain eräiden paikan- ja sukunimien osana.


title: Irja

text: Naisen nimenä Irja tuli käyttöön 1800-luvun lopulla, aluksi kirjallisuudessa. Gustaf von Numersin näytelmän sankaritar Irja sai nimensä messukyläläisen Irjalan kartanon mukaan.


title: Irja

text: Väestörekisterikeskuksen mukaan nimi Irja on 1800-luvun lopulta vuoden 2009 loppuun mennessä annettu 27 913 naiselle ja muutamalle miehelle. Irja on ollut nimenä suosituin vuosina 1920–1939.


title: Arxiv

text: Arxiv tai arXiv (äännetään "arhiv" ikään kuin "x" olisi kreikan kirjain χ), on tieteellisten tutkimusten sähköisten ennakkojulkaisujen (engl. "preprint") arkisto Internetissä.


title: Arxiv

text: Arkistossa julkaistavia tieteenaloja alakategorioineen ovatEtenkin monilla matematiikan ja fysiikan aloilla lähes kaikki tieteelliset tutkimukset sijoitetaan normaalin julkaisun yhteydessä myös ArXiviin. Maaliskuussa 2008 ArXivissa oli noin 466 000 elektronista artikkelia, ja arkistoon lähetetään noin viisituhatta julkaisua joka kuukausi. Puolen miljoonan artikkelin raja ylittyi 3. lokakuuta 2008 ja miljoonan artikkelin rajan odotetaan rikkoutuvan vuonna 2015.


title: Arxiv

text: ArXivissa ei ole koskaan ollut vertaisarviointia, minkä vuoksi julkaistun materiaalin tieteellinen taso on ajoittain ollut vaihtelevaa. Julkaisujen tasokkuuden varmistamiseksi 17. tammikuuta 2007 lähtien ensimmäisen artikkelin lähettämisen yhteydessä lähettäjältä on edellytetty suositusta ("endorsement"), jonka voi antaa saman alan riittävän ansioitunut julkaisija. Tällä menettelyllä pyritään varmistamaan arXiviin lähetetyn materiaalin tieteellinen taso. Kuten virallisemmissakin julkaisuissa, arXiv pidättää itsellään oikeuden poistaa heikkolaatuiset artikkelit arkistosta suosituksista riippumatta. Artikkelien on myös muun muassa täytettävä tietyt muotoiluvaatimukset oikeiden julkaisusarjojen tapaan.


title: Arxiv

text: ArXivia ylläpitää Cornellin yliopiston kirjasto. Arkiston käyttö ja siellä julkaiseminen on maksutonta. ArXivin toiminnan rahoittaa Cornellin yliopisto yhdessä Yhdysvaltojen kansallisen tiedesäätiön (NSF) kanssa.


title: Debbie Does Dallas

text: Debbie Does Dallas on yhdysvaltalainen pornoelokuva vuodelta 1978. Sen pääosissa esiintyivät Bambi Woods ja Christie Ford (nimellä Misty Winter). He esittävät amerikkalaisen jalkapallon cheerleadereita, jotka pyrkivät keräämään kylliksi rahaa lähettääkseen ryhmänsä parhaat Dallasiin koe-esiintymiseen, jonka myötä saattaisi avautua mahdollisuus päästä kuuluisaan Cowgirlsiin. Tämän esikuva todellisuudessa oli Dallas Cowboysien cheerleader-ryhmä. Tytöt huomaavat voivansa ansaita rahaa vapaa-ajallaan tarjoamalla seksipalveluja työnantajalleen.


title: Debbie Does Dallas

text: Päinvastoin kuin nimi kertoo, elokuvassa henkilöt eivät harrasta seksiä Dallasissa, eikä kenenkään sieltä olevan kanssa. Elokuvan alkukohtaus on kuvattu Brooklyn Collegessa New Yorkissa. Muut kohtaukset on kuvattu Pratt Institutessa. Laitosten johto ei ollut tietoinen kuvauksista. Elokuvasta tehtiin useita jatko-osia kuten "Debbie Does New Orleans" ja "Debbie Does Wall Street". Se on myös uudelleenfilmattu useasti.


title: Debbie Does Dallas

text: Vuonna 2001 elokuvasta tuotettiin musikaali "Debbie Does Dallas: The Musical", jonka kirjoitti Susan L. Schwartz. Vuonna 2002 aiheesta tehtiin musiikkikomedia mutta alkuperäisteoksesta poiketen siinä ei ollut seksikohtauksia eikä alastomuutta. Tämä aiheutti katsojille pettymyksen.


title: Debbie Does Dallas

text: Vuonna 2006 alkuperäinen elokuva kopioitiin digitaalisesti 35 mm alkuperäisfilmiltä ja siitä tehtiin kaksi DVD-levyä sisältävä keräilypainos. Huhtikuussa 2007 elokuva julkaistiin jälleen, nyt Blu-ray- ja HD-DVD-formaatissa.


title: Jarmo Kärnä

text: Jarmo Kalevi Kärnä (s. 4. elokuuta 1958 Valtimo) on suomalainen pituushyppääjä.


title: Jarmo Kärnä

text: Hän saavutti pronssia sisäratojen Euroopan mestaruuskilpailuissa vuonna 1992. Soulin olympialaisissa 1988 hän sijoittui kymmenenneksi ja Splitin EM-kilpailuissa 1990 kuudenneksi. Sisäratojen EM-kilpailuissa hän sijoittui lisäksi viisi kertaa kuudenneksi: 1983 ja 1987–1990. Lisäksi Kärnä oli yhdeksäs sisäratojen MM-kilpailuissa 1989.


title: Jarmo Kärnä

text: Kärnä hyppäsi ennätyksensä 816 cm Riiassa kesäkuussa 1989 sivuten Rainer Steniuksen aikaisempaa Suomen ennätystä. Tulos säilyi Suomen ennätyksenä vuoteen 2005 saakka. Kärnä hyppäsi sisäratojen Suomen ennätyksen 808 cm vuonna 1989 Solnassa. Suomen ennätyksenä tulos säilyi vuoteen 2013 saakka. 100 metrin juoksussa hänen ennätyksensä on 10,59 (1988).


title: Jarmo Kärnä

text: Kärnä voitti miesten pituushypyn Suomen mestaruuden ulkoradoilla vuosina 1982–1985, 1987, 1988, 1990 ja 1991 sekä sisäradoilla 1982–1988, 1990 ja 1992.


title: Jarmo Kärnä

text: Kärnä edusti Valtimon Vasamaa, Joensuun Katajaa ja Lahden Ahkeraa.


title: Niilesjärvi

text: Niilesjärvi on järvi Oulun kaupungin Niileksen kaupunginosassa Pohjois-Pohjanmaalla, kaupungin keskustan itäpuolella Oulujoen pohjoisrannalla.


title: Niilesjärvi

text: Järvi on kauttaaltaan matala ja rehevöityvä, sen vesi on tummaa ja humuspitoista johtuen ympäröivistä soista. Järvi laskee vetensä Oulujokeen Myllyojaa pitkin.


title: Niilesjärvi

text: Niilesjärven pohjoisranta on pääasiassa kesänviettopaikaksi rakennettua aluetta, kun taas eteläranta on rakentamatonta suomaata. Pohjoisrannan lähettyvillä on Raitasaari-niminen pieni saari.


title: Niilesjärvi

text: Järvi on kalapaikkana suosittu, sen kalakantaan kuuluvat ahvenet ja hauet, joita järvessä on runsaasti. Järveltä on tehty myös useita sinilevähavaintoja. Järviveden happipitoisuutta seurataan joka kolmas vuosi otettavilla näytteillä.


title: Mykola Savolainen

text: Mykola Savolainen (, s. 25. maaliskuuta 1980) on ukrainalainen kolmiloikkaaja.


title: Mykola Savolainen

text: Savolaisen suurimmat kilpailusaavutukset ovat sisäratojen EM-hopea Madridista vuodelta 2005, sekä pronssimitali saman vuoden universiadeista İzmiristä. Hän osallistui olympialaisiin Ateenassa vuonna 2004 ja Pekingissä vuonna 2008, muttei selvinnyt loppukilpailuun. Savolainen on myös kolmiloikan Ukrainan mestari vuosilta 2002, 2003, 2006 ja 2009. Henkilökohtaisen ennätyksensä 17,30 ukrainalainen saavutti Kiovassa vuonna 2007.


title: Rossija Molodaja

text: Rossija Molodaja (, suom. "Nuori Venäjä") on Venäjän keskusjohdon, Kremlin luoma apujärjestö. Järjestöllä on nationalistinen ohjelma sekä sanomalehti "RUMOL.RU".


title: Rossija Molodaja

text: Muita vastaavia järjestöjä ovat Naši (Meikäläiset), Molodaja Gvadrija (Nuori kaarti) ja Mestnyje (Paikalliset).


title: Rossija Molodaja

text: Rossija Molodaja osallistui 27. huhtikuuta – 4. toukokuuta 2007 välisenä aikana Viron Moskovan suurlähetystön saartoon. Mukana olivat myös Yhtenäisen Venäjän Nuori Kaarti (Molodaja Gvardija), Mestnyje sekä Naši. Syynä oli Pronssisoturi-patsaskiista.


title: Olivier Grouillard

text: Olivier Grouillard (s. 2. syyskuuta 1958, Ranska) on entinen ranskalainen kilpa-autoilija. Hän osallistui 62:een Formula 1 -osakilpailuun ja saavutti niissä yhden MM-pisteen.


title: Olivier Grouillard

text: Grouillard voitti Ranskan Formula 3 -mestaruuden vuonna 1984. Sen jälkeen hän pääsi Formula 3000 -sarjaan, jossa hän kilpaili vuosina 1985–1988.


title: Olivier Grouillard

text: Grouillardin F1-ura alkoi vuonna 1989 Ligier -tallin autolla Brasilian GP:sta. Kauden kohokohta oli kuudes sija Ranskan GP:ssa, joka jäi myös hänen uransa parhaaksi sijoitukseksi. Kaudeksi 1990 hän siirtyi Osella talliin, mutta suurempaa menestystä ei tullut. Parhaimmillaan hän oli 13. Kanadan ja Australian GP:ssä.


title: Olivier Grouillard

text: Grouillard kilpaili kahdessa eri tallissa kaudella 1991. Ensin kausi alkoi Fondmetalilla ja kauden kolmanneksi viimeisenkilpailun hän ajoi AGS-tallin autolla. Kausi 1992 jäi Grouillardin viimeiseksi. Tyrrell -tallin auto ei ollut kovinkaan luotettava ja parhaaksi tulokseksi jäi kahdeksas sija Imolasta. Keskeytyksiä sen sijaan kertyi peräti 12, kun kilpailuja kaudella oli 16.


title: Käyttökoira

text: Käyttökoira on koira tai koirarotu, jota ihminen käyttää johonkin työhön tai hyödylliseen tehtävään eikä vain seurakoirana. Koirat soveltuvat monenlaisiin hyötytehtäviin, sillä useat koirarodut ovat tottelevaisia, uskollisia isännälleen ja helppo kouluttaa. Koirat menestyvät hyötytehtävissä esimerkiksi tarkan haju- ja kuuloaistinsa, juoksunopeutensa ja puruvoimansa ansiosta.


title: Käyttökoira

text: "Virkakoiria" ovat eri organisaatioiden kouluttamat ja käyttämät työkoirat, kuten poliisikoirat, sotakoirat, rajakoirat ja huumekoirat. "Palveluskoiriin" kuuluvat esimerkiksi etsintäkoirat ja jälkikoirat. "Henkilökohtaisia hyötykoiria" ovat palveluskoirien lisäksi opaskoirat, invalidien avustajakoirat, kuulokoirat ja kaverikoirat.


title: Käyttökoira

text: Esimerkkejä yleisistä käyttökoirista:


title: Käyttökoira

text: Esimerkkejä käyttökoiraroduista ja niiden (alkuperäisistä) käyttötehtävistä:


title: Jack Nicklaus

text: Jack William Nicklaus (s. 21. tammikuuta 1940 Columbus, Ohio) on yhdysvaltalainen entinen golf-ammattilainen. Hän on kaikkien aikojen menestyneimpiä golfaajia. Pääosin PGA Tourilla pelannut Nicklaus voitti ennätykselliset 18 golfin major-turnausta vuosina 1962–1986.


title: Jack Nicklaus

text: Jack Nicklaus syntyi 21. tammikuuta 1940 Ohiossa. Hän harrasti nuoruudessaan monia urheilulajeja; golfiin hän tutustui kymmenvuotiaana. Nicklaus pelasi ensimmäisen US Open -turnauksensa 17-vuotiaana. Hän aloitti opinnot Ohio Staten yliopistossa mutta siirtyi golfammattilaiseksi ennen valmistumistaan. Hän voitti amatöörinä kaksi kertaa US Amateurin (1959 ja 1961) sekä amatöörien MM-joukkuekultaa eli Eisenhower Trophyn 1960. Amatööriaikoinaan Nicklaus elätti itsensä myymällä vakuutuksia.


title: Jack Nicklaus

text: Nicklaus voitti ensimmäisen ammattilaispalkintonsa tammikuussa 1962 sijoituttuaan Los Angeles Openissa 50:nneksi. Ensimmäisen ammattilaisvoittonsa hän otti samana vuonna US Openissa. Vuoden 1962 lopussa Nicklaus oli jo PGA:n rahalistan kolmannella sijalla. Vuonna 1963 Nicklaus oli saman rahalistan kakkonen ja vuosien 1964–1977 aikana kahdeksan kertaa ykkösenä.


title: Jack Nicklaus

text: Nicklaus on voittanut urallaan kaikkiaan 113 golfturnausta, joista 73 PGA Tourilla. Nicklaus voitti urallaan ennätykselliset 18 major-turnausta, joista viimeisen 1986 Mastersissa 46-vuotiaana. Vielä vuoden 1998 Mastersissa 58-vuotias Nicklaus sijoittui jaetulle kuudennelle sijalle.


title: Jack Nicklaus

text: Nicklausin major-voitot:


title: Jack Nicklaus

text: Nykyään Nicklaus toimii golfkenttäsuunnittelijana. Hän on Nicklaus Design -golfyrityksen perustaja.


title: Jack Nicklaus

text: Nicklaus on ollut vaimonsa Barbaran kanssa naimisissa vuodesta 1960 lähtien. Heillä on viisi lasta.


title: Jack Nicklaus

text: Nicklausin lempinimi on The Golden Bear. Hänet valittiin golfin Hall of Fameen 1974. Nicklaus nimettiin vuonna 2008 Kansainvälisen golfliiton lähettilääksi, ja hänellä oli osansa golfin palauttamisessa olympialajiksi. US Openin voittajan saama kultamitali nimettiin vuonna 2012 ”Jack Nicklauksen kultamitaliksi” hänen ensimmäisen voittonsa 50-vuotispäivän kunniaksi.


title: AT-ST

text: AT-ST (, kaiken maaston tiedustelukulkuneuvo) on sotakone kuvitteellisessa "Tähtien sota" -universumissa. AT-ST:tä käyttää Galaktinen Imperiumi. Koneita nähdään elokuvissa "Tähtien sota: Episodi V – Imperiumin vastaisku" ja "Tähtien sota: Episodi VI – Jedin paluu".


title: AT-ST

text: AT-ST on varustettu yhdellä tuplalasertykillä, yhdellä kevyellä lasertykillä ja yhdellä kranaatinheittimellä antaen sille täyden tulivoiman jalkaväkeä vastaan. AT-ST on 8,6 metriä korkea, ja sen huippunopeus on noin 90 km/h. Se on yksi Galaktisen Imperiumin käytetyimmistä sotakoneista.


title: AT-ST

text: AT-ST:n pahin heikkous on kevyt panssarointi, mikä huomataan Endorin taistelussa elokuvassa "Jedin paluu", kun Ewokit tuhoavat niitä ansoillaan.


title: AT-ST

text: AT-ST:t ovat soveltuvaisia erilaisiin ympäristöihin, esimerkiksi Hothin jäämailmaan tai Endorin metsään.Kävelijä suunniteltiin alun perin "Imperiumin vastaisku" -elokuvaa varten, mutta malli korvattiin AT-ST:llä. AT-AR nähtiin "Dark Horse" -sarjakuvassa ja "The Inside The Worlds of the Original Trilogy" -kirjassa.


title: Málagan lentoasema

text: Málagan lentoasema () on lentoasema Espanjan Aurinkorannikolla, kahdeksan kilometriä Málagasta lounaaseen. Eniten lentoasema palvelee Aurinkorannikolle suuntautuvaa lomalentoliikennettä, sillä se on Aurinkorannikon ainoa kaupallisen lentoliikenteen käytössä oleva lentoasema.


title: Málagan lentoasema

text: Lentoasemalta on yhteydet yli 60 maahan ympäri maailman ja matkustajia oli vuonna 2006 13 076 252. Liikenne operoidaan kolmesta terminaalista. Toinen kiitotie valmistunee vuonna 2010.


title: Málagan lentoasema

text: Málagan lentoasemalta on yhteydet Málagaan sekä Fuengirolaan, Benalmádenaan ja Torremolinokseen Renfen Cercanías-junalla. Matkustajaterminaalia palvelevan aseman nimi on Aeropuerto, lentoaseman rahtiterminaalia palvelee Terminal Cargo.


title: Málagan lentoasema

text: Lentoasemalta on myös linja-autoyhteydet muun muassa Marbellaan.


title: Luettelo Transformers-päähenkilöistä

text: Tässä luettelossa esitellään "Transformers"-universumin tärkeimmät hahmot, joista lähes jokainen esiintyy kaikissa sarjoissa (hahmot eivät ole aakkosjärjestyksessä).


title: Luettelo Transformers-päähenkilöistä

text: Alaryhmät ja yhdistelmät


title: Västeråsin hiippakunta

text: Västeråsin hiippakunta () on yksi Ruotsin kirkon 13 hiippakunnasta. Maantieteellisesti se käsittää Taalainmaan läänin, suurimman osan Västmanlandin lääniä sekä Örebron läänin pohjoisosan. Hiippakunta on muodostettu 1100-luvun alussa. Vuoden 2007 alussa hiippakunnassa oli 64 pastoraattia ja 98 seurakuntaa. Hiippakuntaan kuuluu yli 40 000 ruotsinsuomalaista, ja neljässä seurakunnassa ruotsinsuomalaisia on yli 20 prosenttia. Hiippakunnassa 25 paikkakunnalla järjestetään säännöllisesti suomenkielistä toimintaa.


title: Västeråsin hiippakunta

text: Västeråsin piispana on toiminut vuodesta 2008 Thomas Söderberg.


title: Västeråsin hiippakunta

text: Vuoden 2017 lopussa hiippakunnan alueella asui 602 949 henkilöä, joista 382 564 eli 63,4 prosenttia oli Ruotsin kirkon jäseniä.


title: Västeråsin hiippakunta

text: Västeråsin hiippakunnan rovastikunnat ovat:


title: Växjön hiippakunta

text: Växjön hiippakunta () on yksi Ruotsin kirkon 13 hiippakunnasta. Se käsittää suurimman osan Smålandia ja koko Öölannin. Hiippakunta on muodostettu 1100-luvun loppupuolella. Keskuspaikka on Växjö. Vuoden 2006 alussa Växjön hiippakunnassa oli 222 seurakuntaa.


title: Växjön hiippakunta

text: Växjön piispana on ollut vuodesta 2006 Sven Thidevall.


title: Växjön hiippakunta

text: Vuoden 2017 lopussa hiippakunnan alueella asui 666 572 henkilöä, joista 420 771 eli 63,1 prosenttia oli Ruotsin kirkon jäseniä.


title: Växjön hiippakunta

text: Växjön hiippakunnan rovastikunnat ovat:


title: Christabel Pankhurst

text: Dame Christabel Harriette Pankhurst DBE (22. syyskuuta, 1880 Manchester, Britannia – 13. helmikuuta, 1958 Los Angeles, Yhdysvallat) oli englantilainen suffragetti, joka vuonna 1936 sai brittiläisen imperiumin ritarikunnan ritarikomentajan arvon.


title: Christabel Pankhurst

text: Christabel Pankhurst oli asianajaja Richard Pankhurstin ja suffragetti Emmeline Pankhurstin tytär. Yhdessä äitinsä ja muutaman muun naisten liikkeen jäsenen kanssa hän vuonna 1903 perusti Women’s Social and Political Unionin, naisten sosiaalisen ja poliittisen liiton, joka tunnettiin myös lyhenteellä WSPU. Pankhurst tuli kuuluisaksi myös lukuisista pidätyksistään. Ensimmäisen kerran hänet pidätettiin vuonna 1905 sen jälkeen kun hän oli häirinnyt Yhdistyneiden kuningaskuntien liberaalipuolueen kokousta vaatimalla huutaen naisten äänioikeutta. Pankhurst pidätettiin ja tuomittiin sakkoihin. Koska hän kieltäytyi maksamasta, hänet vangittiin.


title: Christabel Pankhurst

text: Vuotta myöhemmin Pankhurst valmistui asianajajaksi Manchesterin yliopistosta ja muutti Lontooseen työskennelläkseen WSPU:n sihteerinä. Toisen kerran hänet pidätettiin häiriköinnistä vuonna 1907 parlamenttitalon edustalla, ja kolmannen kerran hänet pidätettiin kaksi vuotta myöhemmin Lontoon Bow Streetilla. Vuosina 1912–1913 Pankhurst asui Ranskan Pariisissa välttääkseen Englannissa voimaan astuneen niin kutsutun kissa-ja-hiiri–säädöksen, jonka mukaan syömälakkoon ruvenneita vankeja oli lupa pakkosyöttää. Säädöksen oli tarkoitus olla vastaisku suffrageteille, jotka vankilassa ollessaan usein harjoittivat syömälakkoa ja jotka siten oli pakko vapauttaa. Ensimmäisen maailmansodan puhjettua Pankhurst joutui palaamaan takaisin kotimaahansa, missä hänet jälleen kerran pidätettiin ja tuomittiin kolmeksi vuodeksi vankeuteen. Hän kärsi tuomiostaan vain 30 päivää, sillä huolimatta uudesta säädöksestä hänet vapautettiin syömälakkonsa takia.


title: Christabel Pankhurst

text: Ensimmäisen maailmansodan jälkeen osa naisista sai äänioikeuden. Pankhurst toimi vuoden 1918 vaalien Naisten puolueen ehdokkaana. Hän hävisi 775 äänellä Labour Partyn ehdokkaalle John Davisonille. Pian Pankhurst muutti Yhdysvaltoihin, missä hän alkoi toimia evankelistana. Vuonna 1936 hän sai brittiläisen imperiumin ritarikunnan ritarikomentajan arvon ja oikeuden käyttää arvonimeä "dame". Pankhurst kuoli Kalifornian Los Angelesissa 77-vuotiaana vuonna 1958, ja hänet haudattiin Santa Monicaan.


title: Lundin hiippakunta

text: Lundin hiippakunta () on yksi Ruotsin kirkon 13 hiippakunnasta. Vuonna 2006 siellä oli 161 pastoraattia ja 217 seurakuntaa. Keskuspaikka on Lund ja piispankirkko on Lundin tuomiokirkko. Maantieteellisesti hiippakunta käsittää Skånen ja Blekingen maakunnat, ollen Ruotsin kirkon hiippakunnista kaikista eteläisin. Hiippakunta muodostettiin vuonna 1060, kun se erotettiin Roskilden hiippakunnasta.


title: Lundin hiippakunta

text: Lundin piispaksi valittiin keväällä 2014 Johan Tyrberg, joka vihitään piispaksi elokuussa 2014. Hänen edeltäjänsä oli Antje Jackelén, joka vihittiin Ruotsin arkkipiispaksi kesäkuussa 2014.


title: Lundin hiippakunta

text: Vuoden 2017 lopussa hiippakunnan alueella asui 1 501 304 henkilöä, joista 870 495 eli 58,0 prosenttia oli Ruotsin kirkon jäseniä.


title: Lundin hiippakunta

text: Lundin hiippakunnan rovastikunnat ovat:


title: Yumiko Hara

text: Yumiko Hara (, s. 9. tammikuuta 1982) on japanilainen kestävyysjuoksija.


title: Yumiko Hara

text: Hara sijoittui vuonna 2003 Vilamouran puolimaratonin MM-kisoissa yhdeksänneksitoista ajalla 1.12.21. Vuonna 2005 hän voitti Nagoyan maratonin ajalla 2.24.19. Myöhemmin samana vuonna hän juoksi Helsingin MM-kisoissa maratonin kuudenneksi ajalla 2.24.20. Hara voitti 2007 Osakan maratonin ennätysajallaan 2.23.48.


title: SkyEurope

text: SkyEurope oli halpalentoyhtiö, jonka pääkenttä oli Bratislavan lentoasema M. R. Stefanik Slovakiassa; yhtiöllä oli solmukohtia myös Budapestissa Ferihegyn kansainvälisellä lentoasemalla, Krakovassa Johannes Paavali II kansainvälisellä lentoasemalla, Prahassa Ruzyněn kansainvälisellä lentoasemalla sekä Wienissä Wienin kansainvälisellä lentoasemalla.


title: SkyEurope

text: Lentoyhtiö perustettiin marraskuussa 2001 ja se aloitti 13.1.2002. Yhtiön perustivat Alain Skowronek ja Christian Mandl. Yhtiö työllistää 850 ihmistä. 27.9.2005 yhtiö listautui Wienin ja Varsovan pörsseihin. Osake maksoi kuusi euroa, joka teki yhtiön koko arvosta 120 miljoonaa euroa. Yhtiö lopetti lentonsa 1. syyskuuta 2009.


title: SkyEurope

text: SkyEuropella oli 44 reittiä 30 kohteeseen 17 maassa, mikä teki siitä Keski-Euroopan suurimman halpalentoyhtiön. SkyEuropen laivastoon kuuluivat seuraavat lentokoneet:


title: Johanna Halkoaho

text: Johanna Miia Maria Halkoaho (s. 13. tammikuuta 1977 Suodenniemi) on aktiiviuransa lopettanut suomalainen yleisurheilija. Nuorempana seitsenottelua harrastanut Halkoaho erikoistui sittemmin pituushyppyyn ja 100 metrin aitoihin. Halkoahon seura oli Suodenniemen Urheilijat ja uran viimeiset vuodet häntä valmensi Anatoli Mihailov. Johanna lopetti aktiiviuransa kauteen 2009.


title: Johanna Halkoaho

text: Halkoaho saavutti hopeaa seitsenottelussa ja pronssia pituudessa 19-vuotiaiden MM-kilpailuissa vuonna 1996. Seuraavana vuonna hän sai pronssia 100 metrin aidoissa alle 23-vuotiaiden EM-kilpailuissa Turussa. Budapestin EM-kilpailuissa 1998 Halkoaho hyppäsi naisten pituuden karsinnassa edelleen voimassa olevan ennätyksensä ja 22-vuotiaiden Suomen ennätyksen 679. Loppukilpailussa hän sijoittui kymmenenneksi.


title: Johanna Halkoaho

text: Halkoaho on voittanut naisten pituushypyn ulkoratojen Suomen mestaruuden vuosina 1997, 1999, 2001 ja 2003 sekä sisäradoilla 1997, 1998, 2000, 2001, 2002, 2003 ja 2005. Sadan metrin aitojen Suomen mestari hän on vuosilta 1997, 1998, 2002, 2003, 2004, 2006, 2007, 2008 ja 2009. Sisäradoilla Halkoaho on voittanut 60 metrin Suomen mestaruuden vuonna 1998 sekä 60 metrin aitojen mestaruuden 1997, 2002, 2003, 2005, 2006, 2007, 2008 ja 2009. Ulkoratojen Suomen mestaruuksia Halkoaholla on yhteensä 13 kappaletta ja sisäratojen Suomen mestaruuksia 16 kappaletta. Halkoaho on eniten sisäratojen Suomen mestaruuksia voittanut yleisurheilija.


title: Johanna Halkoaho

text: Hänellä on lisäksi nimissään 17- (621) ja 19-vuotiaiden (643) pituuden sisäratojen SE.


title: Johanna Halkoaho

text: Halkoaho valmistui tradenomiksi vuonna 2002 ja käsityön opettajaksi vuonna 2007. Hän on opiskellut luokanopettajaksi Turun yliopistossa, ja loppuvuonna 2007 hyväksyttiin hänen pro gradu -tutkielmansa "Unelmien koulupihat - Vertailu 2. ja 6. luokan oppilaiden näkemyksistä maaseutu- ja kaupunkikoulussa". Nykyisin hän työskentelee luokanopettajana Espoossa.


title: Tom Kenny

text: Thomas James "Tom" Kenny (s. 13. heinäkuuta 1962 East Syracuse, New York) on yhdysvaltalainen Annie-palkittu ääninäyttelijä. Hänet tunnetaan parhaiten Paavo Pesusienen äänenä, jonka roolissa Kenny on ollut vuodesta 1999 lähtien.


title: Tom Kenny

text: Kenny vietti lapsuutensa East Syracusessa, New Yorkissa, jossa hän myös kävi katolilaista koulua. Kenny oli lapsesta asti kiinnostunut sarjakuvista ja animaatio-ohjelmista, joita hän luki ja katseli päivittäin.


title: Tom Kenny

text: Kenny asuu Los Angelesissa yhdessä vaimonsa Jill Talleyn ja kahden lapsensa, sekä kahden kissansa kanssa.


title: Tom Kenny

text: Tom Kenny aloitti uransa muusikkona 1980-luvun alussa tullessaan rock-yhtyeen The Tearjerkersin laulajaksi Buddy Loven tilalle. Yhtye muistetaan parhaiten kappaleesta "Syracuse Summer".


title: Tom Kenny

text: Musiikin parista hän siirtyi stand up -koomikoksi Bostoniin, jossa hän yhden vietetyn vuoden jälkeen muutti San Franciscoon. Kenny jatkoi koomikon uraansa kahdeksan vuoden ajan ja samoihin aikoihin hän teki hyvin pieniä äänirooleja, eikä ajatellut tekevänsä työkseen ääninäyttelemistä. Samalla Kenny esiintyi komediasarjoissa "The Edge" vuosina 1992–1993 ja "Mr. Show:ssa" vuosina 1995–1997.


title: Tom Kenny

text: Ääninäyttelemisen pariin Kenny päätyi ollessaan esittämässä stand up -komiikkaansa lavalla, josta hänet huomasivat eräät Nickelodeonin tuottajat. He tarjosivat Kennylle töitä heidän yhtiössään, joka johti hänen ensimmäiseen äänirooliinsa animaatiosarjassa "Rocko's Modern Life". Sarjan jälkeen Kenny on ollut mukana muun muassa Tehotytöissä ja Johnny Bravossa, joista hän tuli tunnetummaksi ääninäyttelemisessä.


title: Tom Kenny

text:
Parhaiten Kenny tunnetaan Nickelodeonin tuottamasta animaatiosarjasta "Paavo Pesusienestä", jossa hän on ollut mukana jo vuodesta 1999 lähtien. Rooliin Kenny päätyi sarjan luojan Stephen Hillenburgin ansiosta, jonka kanssa hän työskenteli aikaisemmin Joe Murrayn luomassa "Rocko's Modern Life" -animaatiosarjassa. Hillenburgin saadessa tilaisuuden luoda oman piirrettynsä hän kutsui Kennyn koe-esiintymään sarjan päähahmoa varten. Hillenburgilla oli selkeä kuva siitä millaiselta Paavo Pesusieni kuulostaisi, kun hän halusi Kennyn tekevän samankaltaisen äänen, jonka hän teki "Rocko's Modern Lifessa". Kenny ei kuitenkaan muistanut kyseistä hahmoa, jolloin Hillenburg näytti jakson kohdan, jossa eräs mies puhui yleisön joukossa. Tämän myötä kaksikko ryhtyi rakentamaan hahmon ääntä lopulliseen muotoonsa.
Uransa alkuvaiheen jälkeen Kenny on ääninäytellyt useissa sarjoissa, kuten "Samurai Jackissa", "Cramp Twinsissa", "Xiaolin Showdownissa" ja "The Batmanissa". Kenny ei imitoi ketään vaan on sanonut luovansa omia ääniä ja yleensä hänen hahmot ovat olleet korkea äänisiä, mutta poikkeuksia löytyy, kuten Eduardo sarjassa "Foster's Home for Imaginary Friends". Häntä kuullaan myös Starscreamina "issa". Vuonna 2009 25. huhtikuuta pidettävissä kolmansissa Elan-gaalassa Kenny toimii tilaisuuden juontajana, jossa hänet myös palkittiin Paavo Pesusienen ääniroolista hahmon nimikkosarjasta. Kenny on saanut roolistaan aikaisemmin kaksi ehdokkuutta Annie-gaaloissa 2001 ja 2008. Hän on toiminut myös 1960-luvulla tunnetuksi tulleen Hanna-Barberan animaatiohahmon Boo Boon äänenä "The Grim Adventures of Billy & Mandy" ja "Harvey Birdman, Attorney at Law" piirrossarjoissa vuosina 2002 ja 2004. Samassa sarjassa Kenny oli myös Topi-katin äänenä.


title: Tom Kenny

text: Vuonna 2009 hän on toiminut lapsille suunnatussa Marveliin perustuvassa "The Super Hero Squad Show'ssa" muun muassa Rautamiehen ja Kapteeni Amerikan ääninä. Helmikuussa 2010 Kenny palkittiin toistamiseen Paavo Pesusienen roolista. Hän oli jo aikaisemmin ollut roolinsa myötä ehdokkaana vuosina 2001 ja 2008.


title: Argumenty i fakty

text: Argumenty i fakty () on viikoittainen venäläinen aikakauslehti. Lehti on yksi Venäjän sekä IVY-maiden luetuimpia ja sen lukijamääräksi arvioidaan lähteestä riippuen 2,6–7,5 miljoonaa. Lehti on yleisluonteinen ja käsittelee muun muassa politiikkaa, taloutta, kulttuuria ja urheilua.


title: Argumenty i fakty

text: Glasnostin aikaan vuonna 1990 lehden levikki oli peräti 33 miljoonaa ja se pääsi Guinnessin ennätysten kirjaan. Lehden omisti Promsvjazbank. Vuonna 2017 lehden päälukijakunnan todettiin löytyvän venäläisestä keskiluokasta ja yhteiskunnan varakkaammasta osasta; väestön enemmistö jää paljolti televisioviestinnän varaan. Vuonna 2017 sanomalehden omistus oli siirtynyt Moskovan kaupunginhallinnolle ja lehteen otettiin uusi päätoimittaja hallituksen lehdestä. Lehden levikki oli painunut 2,2 miljoonaan ja päivittäiseksi lukijakunnaksi lehti itse arvioi 6,6 miljoonaa. Lehtikonsernin verkkosivustolla kerrotaan helmikuussa 2014 olleen yli 15 milj. vierailua.


title: Argumenty i fakty

text: Viron ja Venäjän Pronssisoturi-kiistan aikana 2. toukokuuta 2007 Kremlin tukema nuorisojärjestö Naši tunkeutui lehden tiloihin ja häiritsi Viron suurlähettilään lehdistötilaisuutta.


title: Argumenty i fakty

text: Lehdestä oli vuonna 2017 lukuisia alueellisia painoksia: 66 Venäjällä ja 17 ulkomailla. Yleisradion pyynnöstä keväällä 2017 tehty suppea lehden Baltian, Pietarin ja Petroskoin painosten vertailu paljasti esimerkiksi, että lehti esitteli melko kritiikittömästi Yhdysvaltain presidentti Trumpin julkituomia (kiistanalaisia) tilastotietoja. Lehden eri painosten välillä havaittiin merkittäviä sisällöllisiä eroja. Esimerkiksi lehden Baltian painoksesta oli jätetty pois Venäjän informaatiosotaa käyvistä joukoista koskeva artikkeli, joka oli esillä Pietarin ja Petroskoin painoksissa. Venäjän ja Ukrainan välistä sotaa koskeva uutinen oli puolestaan poissa lehden Pietarin ja Petroskoin numeroista.


title: Pantterimureena

text: Pantterimureena ("Gymnothorax flavimarginatus") on läntisellä Tyynenmerellä elävä noin 1,6 metrin pituinen kala. Sen pohjaväri on kellertävä, ja sen pintaa kirjovat tiheät tummanruskeat täplät. Otsa on punertavanharmaa. Pyrstön reunat ovat keltaiset.


title: Pantterimureena

text: Pantterimureena elää kallioisilla pohjilla ja koralliriuttojen tuntumassa jopa 150 m syvyydessä.


title: Pantterimureena

text: Kalan veren seerumi on myrkyllistä ja se voi kulkeutua kalan suuhun limakalvon läpi ja näin pureman seurauksena ihmisen vereen, jossa se aiheuttaa punasolujen hajoamista. Kalasta ei kuitenkaan ole löydetty myrkkyrauhasia.


title: Pantterimureena

text: Pantterimureena kesyyntyy helposti, ja sitä käytetään sukellusnäytöksissä.


title: Pantterimureena

text: Pantterimureena on peto, joka saalistaa tursaita, kaloja ja äyriäisiä. Sen sanotaan myös hyökkäävän ärsyttämättä, joskin sukeltajat ovat havainneet, että se voi myös olla välinpitämätön.


title: Italian Grand Prix 1991

text: Italian Grand Prix 1991 oli 512. Formula 1 -osakilpailu. Se ajettiin 8. syyskuuta 1991 Monzassa. Kilpailun voitti Nigel Mansell. Saksalainen Michael Schumacher saavutti uransa ensimmäiset MM-pisteet toisessa osakilpailussaan.


Heinähattu ja Vilttitossu loman tarpeessa on Tiina Nopolan ja Sinikka Nopolan vuonna 1992 kirjoittama lastenkirja.
Kirja kuuluu usean kirjan kirjasarjaan, jossa on julkaistu aiemmin
Heinähattu ja Vilttitossu,
Heinähattu, Vilttitossu ja vauva ja
Heinähattu, Vilttitossu ja vaari.


title: Heinähattu ja Vilttitossu loman tarpeessa

text: Vilttitossu, Heinähattu ja Hanna Kattilakoski haaveilevat lomasta. Matti on kuitenkin sitä mieltä, että talviloma käytetään hyödyllisesti paloharjoitusten ja muun turvallisuusharjoittelun parissa. Harjoitukset eivät vain suju ihan Matin suunnitelmien mukaan. Esimerkiksi Helga Alibullen juuttuu ikkunaan ja Vilttitossu eksyy "oikeasti". Myös heijastimen käytön harjoittelu menee huonosti. Tulipaloharjoituksiin liittyen Alibullenit kertovat lapsuudentuttavastaan Torsti Tattarista ja Vilttitossu rupeaa leikkimään tätä. Muiden, paitsi Matin riemuksi Hanna saa tiedon, että on voittanut arvonnasta risteilyn koko perheelle, ja he pääsevät lopulta lomamatkalle. Matti hakee Pojan mummolasta. Kattilakosket nousevat laivaan, mutta alkaa kamala myrsky ja laivalla on vaikeuksia lähteä. Laivan lähdettyä lapset menevät pallomereen, jossa nämä saavat aikaan lukuisia kommelluksia. Seuraavana päivänä laiva palaa satamaan, eikä se ollut menossa Ruotsiin, kuten Hanna ja Matti olivat luulleet.


Heinähattu ja Vilttitossu joulun jäljillä on vuonna 1993 ilmestynyt lastenkirja, jonka ovat kirjoittaneet Sinikka Nopola ja Tiina Nopola.


title: Heinähattu ja Vilttitossu joulun jäljillä

text: Joulu lähestyy, mutta lunta ei tule. Kattilakosken perhe valmistelee joulua: imeltää perunalaatikkoa ja muistaa köyhiä. Vaari saapuu pojan kanssa etuajassa mummolasta, jossa poika on ollut hoidossa. Lopulta tulee lunta, ja Vilttitossu alkaa salaa viedä ruokia tontulle vajaan. Salaisuus paljastuu vasta myöhemmin Heinähatulle ja vaarille. Ruoat katoavat, mutta niiden syöjä on ollut Isonapa, joka paljastuu syylliseksi ansan avulla. Lopulta, kuusenhaun jälkeen perhe pääsee juhlimaan joulua. Kuusi on huono, mutta se kelpaa lopulta Hannallekin, ja kaikki saavat lahjoja, myös ruokavarkaalta.


text:
Heinähattu
Heinähattu on perheen vanhin lapsi sekä Vilttitossun ja pojan isosisko. Heinähattu on kaikkein rauhallisin, mutta silloin tällöin Vilttitossu saa yllytettyä hänet pahantekoon.


text:
Vilttitossu
Vilttitossu on keskimmäinen lapsi, eli Heinähatun pikkusisko ja pojan isosisko. Vilttitossu on pahantekoon ja kepposteluun helposti taipuva, eli täysin siskonsa vastakohta.


text:
Poika
Poika on oikealta nimeltään Petteri Matti Kasimir, mutta kun Hanna ja Matti kyllästyivät nimeen, häntä alettiin kutsua vain pojaksi. Poika on Heinähatun ja Vilttitossun pikkuveli, josta on kasvamassa Vilttitossun tavoin varsin villi tapaus.


text:
Hanna
Hanna on perheen äiti. Hän on hiukan heikkohermoinen eikä pidä vaarista, Matin isästä. Hanna myös saattaa silloin tällöin taipua liioitteluun.


text:
Matti
Matti on perheen isä, ammatiltaan tutkija. Matti on hyvin rauhallinen eikä hermostu melkein koskaan.


text:
Vaari
Vaari on Matin isä, joka vierailee Kattilakoskilla silloin tällöin. Hän tykkää kertoa tarinoita lapsille, ja on ollut sodassa.


text:
Helga & Halise Alibullen
Helga ja Halise ovat Kattilakoskien naapureita. He pitävät vieraista ja leipomisesta, sekä ovat hiukan pulleita. He myös pitävät tanssimisesta.


text:
Konstaapelit Isonapa & Rillirousku
Isonapa ja Rillirousku ovat paikallisia poliiseja, jotka useimmiten puuttuvat Kattilakoskilla tapahtuneisiin rikoksiin, vaikka se heistä onkin turhauttavaa. Rillirousku on pitkä ja silmälasipäinen, kun taas Isonapa on pyöreä, lyhyt ja himoitsee ruokaa.


title: Auran panimo

text: Auran panimo on Turussa Aurajoen rannalla osoitteessa Läntinen Rantakatu 47 sijaitseva entinen olutpanimo.


title: Auran panimo

text: Auran panimo perustettiin 1885, jolloin Aurajoen rantaan valmistui ruotsalaisen panimoarkkitehdin Alwin Jacobin suunnittelema panimorakennus, jota myöhemmin on korotettu seitsenkerroksiseksi. Rakennuksen julkisivu on säilynyt ennallaan. Panimon toiminta siirtyi myöhemmin Kaarinan Piispanristille, ja rakennuksen osti Turun kaupunki, ja siinä on Hartelan pääkonttori. Panimon toiminnan osti Hartwall 1971. Panimo pullotti nimellä Oy Aurana Ab vuodesta 1958 Coca-Colaa.


title: Auran panimo

text: Panimorakennus vallattiin 11.5.1984. Talon valtaajat olivat pääasiassa punkkareita. Itse panimoon pääsi sisälle vajaat 30 ihmistä, mutta rakennuksen ulkopuolella valtausta seurasi jopa satoja katselijoita. Valtaus kesti lopulta vain muutaman tunnin; valtaajat poistuivat rakennuksesta vapaaehtoisesti poliisin tunkeuduttua rakennukseen. Osa valtaajista olisi edelleen halunnut jäädä rakennukseen, mutta valtaajien keskuudessaan pitämän äänestyksen ja poliisin kanssa käytyjen neuvottelujen jälkeen kaikki poistuivat rauhallisesti paikalta poliisin otettua heidän henkilötietonsa ylös.


title: Auran panimo

text: Auran panimon rakennus oli ollut ennen valtausta vuosia suurimmaksi osaksi tyhjillään Hartwallin lopetettua Aura-oluen valmistuksen sekä panimotoiminnan Turussa ja rakennuksen siirryttyä kaupungin omistukseen. Kaupunki oli käyttänyt osia rakennuksesta sähkölaitoksen varastona. Kaupunki arvioi valtauksesta koituneen sille yli 100 000 markan vahingot. Seuranneessa oikeudenkäynnissä rakennuksessa sisällä olleet valtaajat tuomittiin sakkorangaistuksiin mutta välttyivät vahingonkorvauksilta kaupungin vaatimuksista huolimatta.


title: Auran panimo

text: Valtauksen jälkeen valtaukseen osallistuneet nuoret perustivat Auran panimo -yhdistyksen jatkamaan kampanjaa, jonka tarkoituksena oli saada panimon tilat vapaaseen nuoriso- ja musiikkitoimintaan. Yhdistys kävi asiasta kaupungin kanssa neuvotteluita ja lopulta osa panimosta päätettiin kunnostaa nuorisotilaksi, joka on edelleen toiminnassa. Valtaajien tavoite autonomisesta, nuorten itsensä hallitsemasta toimintakeskuksesta ei kuitenkaan toteutunut, tila sijoitettiin kaupungin nuorisoasiainkeskuksen alaisuuteen. 1980-luvun lopulla ja 1990-luvun alussa "A-panimo" tuli tunnetuksi maanlaajuisesti etenkin punk-konserttien järjestämispaikkana. Sittemmin nuorisoasiainkeskus on pyrkinyt rajoittamaan tätä toimintaa ja panimon musiikkitoimintaa on linjattu lähemmäs valtavirtaa.


title: Helsingin temppeli

text: Helsingin temppeli on Myöhempien Aikojen Pyhien Jeesuksen Kristuksen kirkon temppeli Espoon Karakalliossa.


title: Helsingin temppeli

text: Suomalaisten kirkon jäsenten lisäksi se on lähin temppeli myös Pietarissa ja Baltiassa asuville jäsenille. Temppelit ovat avoimia vain kirkon jäsenille. Temppeli valmistui vuoden 2006 syyskuussa. Se vihittiin käyttöön saman vuoden lokakuun 22. päivänä. Vihkijänä toimi kirkon presidentti Gordon B. Hinckley. Se on järjestyksessä 124. temppeli.


title: Helsingin temppeli

text: Temppeliä tarjottiin rakennettavaksi myös Helsinkiin ja Vantaalle. Espoon apulaiskaupunginjohtaja Olavi Louko sai tehtäväkseen valita temppelirakennuksen ulkonäön. Temppelin tornista piti alun perin rakentaa korkeampi, mutta Espoon rakennusvalvontavirasto ei hyväksynyt sitä. Temppeli rakennettiin Italiasta ja Yhdysvalloista tuoduista materiaaleista.


title: Olipa kerran Amerikka

text: Olipa kerran Amerikka ("Il était une fois... les Amériques") on Albert Barillen Olipa kerran... -piirrosanimaatiosarjan neljäs osa, joka sisältää 26 jaksoa. Sarja valmistui vuonna 1991.


title: Olipa kerran Amerikka

text: Sarja eroaa edeltäjistään hiukan. Siinä ei mennä suoraan tarinaan, vaan jaksoissa on Mestarin huone, jossa hän kertoo lapsille tarinoita jaksojen aiheista ja välillä lapset kyselevät häneltä. Varhaisimmissa sarjoissa jaksot alkoivat suoraan ja kertoja oli sivussa. Suomenkielisissä rooleissa ovat Eija Ahvo, Pekka Autiovuori, Markku Huhtamo, Mauno Hyvönen, Jarmo Koski, Heikki Määttänen, Anita Sohlberg, Ossi Ahlapuro ja Voitto Nurmi. Tunnusmusiikin laulaa Eija Ahvo.


title: Nuori nainen Berliinissä

text: Nuori nainen Berliinissä (saksaksi "Berlin, Berlin") on saksalainen televisiosarja. Sarjan kuvaukset aloitettiin vuonna 2002 ja sarjaa kuvattiin vuoteen 2005 saakka. Jaksoja kertyi yhteensä 86. Saksassa sarjaa esitti ARD ja Suomessa Yle TV2.


title: Nuori nainen Berliinissä

text: Sarjan pääosaa näyttelee Felicitas Woll (Lolle roolissaan). Nuori nainen Berliinissä-sarja voitti Kansainvälisen akatemian televisiotaiteen ja tutkimuksen-palkinnon kategoriassa "Paras komedia" (jakso 47).


title: Nuori nainen Berliinissä

text: Tässä lista jaksoista saksaksi:


title: Nuori nainen Berliinissä

text: Ensimmäinen tuotantokausi (2002)Toinen tuotantokausi (2003)Kolmas tuontokausi (2004)Neljäs tuontokausi (2005)


title: Peter Zadek

text: Peter Zadek (19. toukokuuta 1926 Berliini, Saksa – 30. heinäkuuta 2009 Hampuri, Saksa) oli Saksan merkittävimpiä elokuva- ja teatteriohjaajia. Hän asui nuoruutensa Englannissa, jonne hänen juutalaiset vanhempansa muuttivat Saksasta vuonna 1933. Hän innostui teatterista opiskellessaan opettajaksi Oxfordissa ja teki debyyttinsä ohjaajana vain 21-vuotiaana Oscar Wilden yksinäytöksisellä draamalla Salomé. Hän ohjasi 1957 Jean Genet'n "Parvekkeen" kantaesityksen Lontoossa. Vuonna 1958 hän sai kutsun Kölniin ja työskenteli sen jälkeen Saksassa.


title: Peter Zadek

text: Zadek on tunnettu provokatiivisesta työstään. Vuonna 2007 kohua syntyi siitä, kun Zadekilta evättiin Thessalonikissa Euroopan suuri teatteripalkinto, koska ohjaaja ei päässyt noutamaan sitä itse. Zadek joutui kohun jälkimainingeissa sairaalaan, ja hänen työtoverinsa Tom Stromberg arvioi julkisuudessa palkintokohun vaikuttaneen 80-vuotiaan ohjaajan terveydentilaan.


title: Marisa Berenson

text: Marisa Berenson (s. 15. helmikuuta 1947 New York) on yhdysvaltalainen näyttelijä ja malli. Hänet tunnetaan muun muassa naispääosaroolistaan Stanley Kubrickin vuoden 1975 elokuvassa "Barry Lyndon".


title: Marisa Berenson

text: Marisa Berenson on liettuanjuutalaista syntyperää olevan yhdysvaltalaisen diplomaatin Robert L. Berensonin kahdesta tyttärestä vanhempi. Perheen alkuperäinen sukunimi oli Valvrojenski. Hänen äitinsä oli sveitsiläistä, ranskalaista ja egyptiläistä sukuperää oleva kreivitär Maria Luisa Yvonne Radha de Wendt de Kerlor, joka tunnetaan paremmin nimellä Gogo Schiaparelli, aikansa julkkis.


title: Marisa Berenson

text: Berensonin äidinäiti oli muotisuunnittelija Elsa Schiaparelli, ja äidinisä oli kreivi Wilhelm de Wendt de Kerlor, teosofi ja meedio. Hänen nuoremmasta sisarestaan Berinthiasta (Berry) tuli malli, näyttelijä ja valokuvaaja.


title: Marisa Berenson

text: Berensonista tuli 1960-luvun alkupuolella maineikas malli, ja hän oli muun muassa Voguen ja Timen kannessa. Häntä pidettiin jonkinlaisena julkkiskuningattarena, kun hän esiintyi ahkerasti yökerhoissa ja muissa näyttäytymispaikoissa, ja Yves Saint-Laurent nimesi hänet ”1970-luvun tytöksi”.


title: Marisa Berenson

text: Myöhemmin hänet valittiin muutamiin merkittäviin filmirooleihin, kuten Frau von Aschenbachiksi Luchino Viscontin elokuvaan "Kuolema Venetsiassa" (1971), juutalaiseksi tavaratalon perijättäreksi Natalia Landaueriksi elokuvaan "Cabaret" (1972) ja surulliseksi kaunottareksi Lady Lyndoniksi Stanley Kubrickin elokuvaan "Barry Lyndon" (1975). Vaikka viimeksi mainittu on ollut hänen rooleistaan tunnetuin, kritiikki suorituksesta oli kehno: The New York Timesin Vincent Canby totesi vain: ”Marisa Berenson sopii loistavasti pukuihinsa ja peruukkiinsa.”


title: Marisa Berenson

text: Berenson on näytellyt muissakin elokuvissa, joista useimmat on kuvattu Euroopassa, samoin Yhdysvalloissa joissakin hänelle kirjoitetuissa tv-elokuvissa, kuten holokaustiaiheisessa draamassa "Playing for Time" (1980).


title: Marisa Berenson

text: 1970-luvun alussa Berenson seurusteli ranskalaisen pankkisuvun perillisen paroni David René de Rothschildin kanssa, joka on Guy de Rothschildin pojista nuorempi.


title: Marisa Berenson

text: Berensonin ensimmäinen puoliso oli niittitehtailija James Randall. He avioituivat Beverly Hillsissä Kaliforniassa 1976 ja erosivat 1978. Heillä on yksi tytär, Starlite Melody Randall (s. 1977).


title: Marisa Berenson

text: Hänen toinen puolisonsa oli juristi Aaron Richard Golub, jonka kanssa hän avioitui 1982. He erosivat 1987. Tuomarin päätös avioero-oikeudenkäynnissä oli, että ”Berensonin näyttelemisen ja malliuran arvonnousu [avioliiton aikana] oli yhteistä omaisuutta” ja siksi se olisi otettava huomioon sopimuksessa.


title: Huss

text: HUSS Park Attractions GmbH on saksalainen huvipuistolaitteiden valmistaja. Yrityksen valmistamia laitteita Suomessa ovat esimerkiksi Linnanmäen Kieputin Helsingissä, Tykkimäen Taifun Kouvolassa ja Särkänniemen Take off sekä Troika Tampereella ja entisen Wasalandian Pirat Vaasassa.


title: Ơ

text: Ơ (ơ) on yksi vietnamin kielen 12 vokaalista. Kirjainta on vaikea esittää tietokoneilla, joten se merkitään joskus O+ tai O*.


title: Ơ

text: Koska vietnamin kielessä käytetään tooneja, Ơ voidaan merkitä myös 5 muulla eri tavalla:Perusmuodossaan Ơ ääntyy [əː].


title: Jung Chang

text: Jung Chang (, synt. ; s. 25. syyskuuta 1952, Yibin, Sichuan, Kiina) on kiinalaissyntyinen, brittiläisen kielitieteilijän koulutuksen saanut tietokirjailija. Parhaiten hänet tunnetaan omaelämänkerrallisesta kirjastaan "Villijoutsenet - Kolmen kiinattaren tarina" (1992) ja tietokirjastaan "Mao" (2007). Hän on kirjoittanut myös Kiinan leskikeisarinna Cixin elämäkerran (2013), joka on julkaistu suomeksi nimellä "Kiinan viimeinen keisarinna".


title: Jung Chang

text: Chang syntyi Kiinassa, Sichuanin maakunnassa vuonna 1952. Hänen vanhempansa, Zhang Shouyu ja Xia Dehong, olivat Kiinan kommunistisen puolueen jäseniä ja virkamiehiä. Hänen isänsä oli kiinnostunut kirjallisuudesta ja Chang peri jo varhain mieltymyksensä kirjallisuuteen, runouteen ja kirjoittamiseen. Changilla on vanhempi sisar ja kolme nuorempaa veljeä. Perhe asui ensimmäiset vuodet Yibinissä, missä Changin isän puolen sukulaiset asuivat. Vuonna 1953 perhe joutui kuitenkin muuttamaan Chengdun kaupunkiin.


title: Jung Chang

text: Changin lapsuus oli kaikin puolin onnellinen, vanhemmat työskentelivät kovasti ja isä oli melko korkea-arvoinen virkamies. Molemmat työskentelivät kovasti haaveilemansa tasa-arvoisemman ja paremman Kiinan puolesta. Vanhempien asema oli osasyynä perheen selviytymiseen ja toimeentuloon 1950-luvun lopun suuresta nälänhädästä, sillä vaikka aikuiset kärsivätkin nälästä, he saivat joitakin harvinaisempia elintarvikkeita.


title: Jung Chang

text: Changin syntymänimi oli "Er-hong" (二鸿, "Èrhóng"), mutta kun kouluissa lapset alkoivat luokitella toisiaan perheen poliittisen taustan mukaan joko "punaisiksi", "harmaiksi" tai "mustiksi", hän halusi eroon oikeasta nimestään. Er-hong äännettiin samalla tavalla kuin "haalistuneen punainen" ja hän pyysi isäänsä antamaan hänelle uuden, sotaisammalta vaikuttavan nimen. Uuden nimen kirjoitusmerkki "Jung" (戎, "Róng") merkitsi sota-asioita tarkoittavaa sanaa.


title: Jung Chang

text: Chang liittyi punakaartiin 14-vuotiaana, kulttuurivallankumouksen ensimmäisinä vuosina, kuten monet muutkin hänen ikätoverinsa. Pian hän kuitenkin vetäytyi aktiivisesta toiminnasta, koska ei halunnut olla mukana punakaartien toteuttamassa väkivallassa ja tuhossa.


title: Jung Chang

text: Myöhemmin kulttuurivallankumouksen aikana hänen vanhempansa otettiin tähtäimeen osin isän korkean aseman vuoksi ja siksi, että isä oli kirjoittanut Maolle kirjeen, jossa hän kritisoi kulttuurivallankumousta ja muita epäkohtia Maon hallinnossa. Vanhemmat joutuivat osallistumaan raakoihin ilmiantokokouksiin ja väkivaltaisuudet aiheuttivat lopulta Changin isälle mielisairauden vuonna 1967. Molemmat vanhemmat joutuivat työleireille 1969-1970 ja Chang joutui maaseudulle monien ikäistensä kanssa työskentelemään talonpoikien rinnalla osana "uudelleenkasvatusohjelmaa".


title: Jung Chang

text: Kun yliopistot ja opiskelu sallittiin vuonna 1973, Chang sai paikan Sichuanin yliopistossa opiskelemaan englantia. Maon kuoleman jälkeen vuonna 1976, Chang sai hallituksen stipendin, jolla hän pääsi Isoon-Britanniaan opiskelemaan vuonna 1978.


title: Jung Chang

text: Lähdettyään Kiinasta vuonna 1978 Chang asui ensin Lontoossa, mutta sai vuoden siellä opiskelun jälkeen stipendin Yorkin yliopistoon. Vuonna 1982 hän väitteli kielitieteiden tohtoriksi ja oli siten ensimmäinen Kiinan kansantasavallan kansalainen, joka väitteli brittiläisestä yliopistosta.


title: Jung Chang

text: Elettyään elämänsä suljetussa ja kommunistisessa Kiinassa, Iso-Britannia vaikutti kiinnostavalta ja alun kulttuurishokin jälkeen hän rakastui maahan, sen kulttuuriin, kirjallisuuteen ja taiteisiin. Kiinalla on kuitenkin pysyvä paikka hänen sydämessään.


title: Jung Chang

text: Chang asuu Länsi-Lontoossa miehensä Jon Hallidayn kanssa. Halliday on brittiläinen historioitsija, joka on erikoistunut Aasian historiaan. Välillä hän toimii Lontoon yliopiston itämais-afrikkalaisella osastolla opettajana. Chang käy säännöllisesti Kiinassa tapaamassa perhettään ja ystäviään.


title: Jung Chang

text: Ensimmäisen kirjansa "Villijoutsenet" julkaisun jälkeen Chang on tullut tunnetuksi ympäri maailmaa. Hän kuvaa ainutlaatuisella tyylillä kolmen sukupolven naisten elämää Kiinassa.


title: Jung Chang

text: Kirjansa "Mao" julkaisun jälkeen Changista tuli tunnettu hahmo kommunistisen Kiinan keskusteluissa ja hän on matkustanut Euroopassa, Yhdysvalloissa ja muualla maailmassa.


title: Juovahyeena

text: Juovahyeena ("Hyaena hyaena") on ruskohyeenan läheinen sukulainen. Se elää Pohjois- ja Itä-Afrikan, Lähi-idän, Pakistanin ja Intian autiomaissa. Euroopasta laji on kuollut sukupuuttoon, Turkin Anatoliassa sitä vielä tavataan.


title: Juovahyeena

text: Juovahyeenan turkissa on mustia juovia, muttei lainkaan pilkkuja. Turkki on yleensä saven värinen. Juovahyeena on varsinaisista hyeenoista pienin, ruumiinpituudeltaan 85 - 130 cm ja hartioiden korkeudelta 60-80 cm. Aikuinen eläin painaa 22–55 kiloa, keskipainon ollessa noin 35 kg. Juovahyeena voi elää 24-vuotiaaksi.


title: Juovahyeena

text: Juovahyeena syö raatoja, pikkueläimiä, hyönteisiä, munia, kasvinosia sekä hedelmiä.


title: Louis Joseph Vendôme

text: Louis Joseph Vendôme (oik. Louis Joseph de Bourbon, Vendômen herttua) (1. heinäkuuta 1654 Pariisi – 15. kesäkuuta 1712 Viñaroz, Katalonia) oli Ranskan marsalkka vuodesta 1695 ja Ranskan armeijan merkittävimpiä komentajia elinaikanaan. Vuonna 1669 hän peri isältään sarjan titteleitä: Vendômen herttua (nimellä Ludvig III), Beaufortin herttua (myi herttuakunnan vuonna 1688), Etampesin herttua ja Penthièvren kreivi.


title: Louis Joseph Vendôme

text:
Louis Joseph Vendôme liittyi Ranskan armeijaan 1672 ja kunnostautui Ranskan-Hollannin sodassa Henri Turennen alaisena. Hän taisteli yhdeksänvuotisen sodan aikana ensiksi François Luxembourgin alaisena Belgiassa vuoteen 1692 ja vuonna 1693 Nicolas Catinatin armeijassa Pohjois-Italiassa.
Vuonna 1695 Hän seurasi "Adrien-Maurice Noaillesia" Ranskan joukkojen komentajana Kataloniassa ja pakottikin Espanjan kuninkaan Kaarle II:n rauhaan vallattuaan loppukesällä 1697 Barcelonan kahden kuukauden piirityksen jälkeen.


title: Louis Joseph Vendôme

text: Vuonna 1702, Espanjan perimyssodan aikana, Vendôme sai ranskalais-espanjalaisen armeijan komentajuuden Italiassa Catinatin ja François Villeroin epäonnistuttua. Hän todisti olevansa taitavan vastustajansa, serkkunsa prinssi Eugen Savoijilaisen vertainen, ja voitti tämän lopulta Cassanon taistelussa vuonna 1705.


title: Louis Joseph Vendôme

text: Vuonna 1706 Vendôme siirrettiin taistelemaan Flandersiin, jossa hän oli kuitenkin vain Ludvig XIV pojanpojan, Burgundin herttuan kakkosmies. Tämän jälkeen hän oli kaksi vuotta pois armeijan palveluksesta, mutta palasi takaisin johtamaan armeijaa hyökkäyksessä Espanjaan, ja voittikin vielä liittokunnan joukot Brihuegassa ja Villa Viciossa vuonna 1710. Vendôme kuoli yllättäen kesken sotaretken Kataloniassa 1712.


title: Ian Ziering

text: Ian Andrew Ziering (s. 30. maaliskuuta 1964 Newark, New Jersey) on yhdysvaltalainen näyttelijä, joka tunnetaan parhaiten televisiosarjasta "Beverly Hills 90210". Sarjan jälkeen, useamman hiljaisemman vuoden kuluttua, Zieringin tunnettuutta nosti jälleen kulttimaineen saanut elokuva "Haihurrikaani".


title: Ian Ziering

text: Ziering syntyi Newarkissa, New Jerseyssä ja vietti lapsuutensa West Orangessa, New Jerseyssä. Hänellä on kaksi noin kymmenen vuotta vanhempaa veljeä. Ziering oli naimisissa malli-näyttelijä Nikki Zieringin kanssa vuosina 1997–2002.


title: Ian Ziering

text: Ziering oli mukana julkkistanssijana "Dancing with the Stars" -ohjelman neljännellä tuotantokaudella (yhdysvaltalainen versio "Tanssii tähtien kanssa" -formaatista).


title: Ian Ziering

text: Ziering aloitti työskentelynsä televisiossa 12-vuotiaana. Samalla hän teki myös radiomainoksia. Ziering tuli tunnetuksi "Beverly Hills 90210" -sarjasta, jossa hän näytteli vuosina 1990–2000. Ziering on näytellyt muun muassa elokuvissa "Mahtiankat", "Savate" ja "Domino". Hän on tehnyt myös äänirooleja animaatioihin, tunnetuimpana roolinaan "Prätkähiirten" Vinski.


title: Concordia (Pakistan)

text: Concordia on kahden jäävirran Baltoro-jäätikön ja Godwin-Austen-jäätikön yhtymäkohta Pakistanin pohjoisosassa Karakorumvuoristossa. Alueen ympärillä on useita maailman korkeimpia vuorenhuippuja: neljä yli 8 000-metristä vuorta ja useita merkittäviä matalampia huippuja.


title: Concordia (Pakistan)

text: Vaikuttavia vuorinäkymiä tarjoava Concordia on alueen paras leiriytymispaikka vuorista kiinnostuneille ihmisille. Alueelta on myös lyhyehköt patikointimatkat monille vuorikiipeilijöiden perusleireille: K2 (kolme tuntia), Broad Peak (kaksi tuntia), Gasherbrum-ryhmän vuoret (kolme tuntia).


title: Concordia (Pakistan)

text: Alueen merkittävimpiä huippuja ovat mm.


title: Concordia (Pakistan)

text: Concordian ovat eurooppalaiset löytöretkeilijät nimenneet Alpeilla sijaitsevan vastaavanlaisen Konkordiaplatz-alueen mukaan.


title: William Hanna

text: William Hanna (14. heinäkuuta 1910 – 22. maaliskuuta 2001) oli yhdysvaltalainen animaatiofilmien tekijä, sarjakuvataiteilija, tuottaja ja Joseph Barberan yhteistyökumppani. Hanna-Barberan studio tuotti monia tunnettuja sarjakuvia ja animaatioita, joista tunnetuimmat olivat Tom ja Jerry, Kiviset ja Soraset, Jetsonit ja Scooby-Doo.


title: William Hanna

text: William Hanna oli libanonilaissyntyisten vanhempien lapsi, joka syntyi Melrosessa Uuden Meksikon osavaltiossa Yhdysvalloissa. Hän pääsi vailla alan koulutusta töihin animaatioelokuvayhtiöön vuonna 1932. Vuonna 1939 hän aloitti yhteistyön Joseph Barberan kanssa. Heidän ensimmäinen yhteinen animaationsa "Saapasjalkakissa" sai Oscar-palkinnon lyhyiden animaatioiden sarjassa. Jo siinä esiintyi kuuluisa kaksikko Tom ja Jerry. Hanna ja Barbera tekivät Tomia ja Jerryä yhdessä seitsemäntoista vuoden ajan, ja saivat seitsemän Oscaria.


title: Kivatsu

text: Kivatsu (; lyydiksi "Kivačunkosk") on 10,7 metrin korkuinen vesiputous Suununjoessa Karjalan tasavallan Kontupohjan piirissä. Koski on neliportainen ja se on Euroopan toiseksi korkein tasankoseudun vesiputous. Se on paikallinen matkailunähtävyys. Putousten tuntumaan perustettiin vuonna 1931 Kivatsun luonnonpuisto. Siellä on vanhoja ikimäntyjä, joista osa on 200–300-vuotiaita. Karjalan tasavallassa on toki tätäkin korkeampia koskia.


title: Kihlakunnannimismies

text: Kihlakunnannimismies toimii kihlakunnanviraston päällikkönä ja vastaa viraston yleishallinnosta, toimitiloista, henkilöstön työhyvinvoinnista ja valtion paikallishallinnon sidosryhmäsuhteista. Lääninhallitus määrää kihlakunnannimismieheksi jonkun kihlakunnanviraston osastopäälliköistä, esimerkiksi poliisipäällikön.


title: ADIZ

text: ADIZ () on ilmapuolustuksen tunnistusvyöhyke.


title: ADIZ

text:
Se on jokaisen maan rajoilla sijaitseva rajoitettu ilmatila, jonka leveys on keskimäärin 15
kilometriä (8,10 meripeninkulmaa) valtakunnan maarajasta sisäänpäin ja keskimäärin 7 kilometriä
(3,78 meripeninkulmaa) valtakunnan merirajasta ja aluemeren ulkorajasta sisäänpäin.


title: Alatornion kirkko

text: Alatornion kirkko sijaitsee Torniossa Tornionjokisuun Parasniemessä. Paikkana se on yksi Pohjoiskalotin vanhimmista kirkkopaikoista. Kirkko ympäristöineen on luokiteltu Suomen valtakunnallisesti merkittäviin rakennettuihin kulttuuriympäristöihin.


title: Alatornion kirkko

text: Ensimmäinen kirkko rakennettiin nykyiselle paikalle ehkä jo 1200-luvun alussa. Varmuudella tiedetään, että paikalla oli puukirkko viimeistään 1316. Nykyiseen muotoon Alatornion kirkko rakennettiin 1794–1797, itälaiva on yhä 1500-luvun keskiaikaisesta kivikirkosta. Kirkko on ollut menneinä vuosisatoina laajan Tornion Lapin keskuskirkko.


title: Alatornion kirkko

text: Istumapaikkoja kirkossa on urkuparvi mukaan lukien noin 1 700.


title: Alatornion kirkko

text: Kirkon laajensi nykyiseen muotoonsa kirkonrakentaja Jacob Rijf. Kirkko on 1700-luvun jälkipuoliskon edustavimpia kirkkorakennuksia Suomessa. Pohjakaavaltaan kirkko on ristin muotoinen ja ulkotilassa ristineliön keskellä on keskustorni. Merkillistä on silti ehkä, että kirkosta puuttuu risti ulkopuolelta. Alatornion kirkossa on paljon vastaavanlaisuuksia kuin myös Rijfin toisessa suunnittelemassaan Skellefteån kirkossa. Molemmat kirkot ovat saaneet vaikutteita Tukholmassa sijaitsevasta Adolf Fredrikin kirkosta. Vasemman sivun ulkoseinällä on teksti "Utvidgad under Gustav IV Adolfphs regering år 1797" (suom. "Laajennettu Kustaa IV Adolfin hallituskaudella 1797").


title: Alatornion kirkko

text: Tornissa oli alun perin lohikäärmeen päätä esittävä tuuliviiri, mutta se poistettiin vuonna 1860 ja se on kirkon kellarissa.


title: Alatornion kirkko

text: Jacob Rijf suunnitteli myös kirkon sisustuksen tärkeimmät osat. Hän rakensi saarnastuolin, joka on yksi kirkon näyttävimmistä yksityiskohdista, ja hänen piirustustensa mukaan on rakennettu myös kirkon alttari. Kirkon sisätilojen järjestely on eräässä mielessä poikkeuksellinen. Kirkon saarnastuoli sijaitsee normaaliin tapaan ristineliön koilliskulmassa ja sakaristo liittyy vastaavalle kohdalle ulkoseinälle. Alttari sitä vastoin sijaitsee ristineliön kaakkoiskulmassa, eikä itäsakaran itäpäässä, kuten yleisesti oli tapana. Tämä osoittaa pyrkimyksiä muuttaa perinteistä jäsentelyä, jota oli havaittavissa 1700-luvun kahdella viimeisellä vuosikymmenellä. Suomen kirkoista Hämeenlinnan kirkko edustaa samaa suuntausta.


title: Alatornion kirkko

text: Kirkon alttaritaulun "Jeesus ristillä" (295x153 cm öljymaalaus kankaalle) on maalannut taiteilija Karl Strömbeck vuonna 1820. Taulussa lukee Jeesuksen yläpuolella ristillä INIK eikä yleisesti käytetty INRI. Jacob Rijfin kirkon alttariseinästä 1800-luvun alussa tekemässä luonnospiirustuksessa alttaritaulun aiheena on Jeesus Getsemanessa.


title: Alatornion kirkko

text: Alatornion kirkon vanhat urut sijaitsevat urkuparvella, ovat historiallisesti arvokkaat ja suomen viidenneksi vanhimmat.


title: Alatornion kirkko

text: Uudemmat urut ovat Kangasalan urkutehtaan vuonna 1974 rakentamat ja sijaitsevat alhaalla pohjoisristissä.


title: Alatornion kirkko

text: Kirkon kellotornissa on Unescon maailmanperintönä suojeltuun Struven ketjuun kuuluva mittauspiste, joka mitattiin vuonna 1842. Mittauspisteen aikaisia kaiverruksia on edelleen nähtävissä tornin kellohuoneen sisäseinässä.


title: Jamestown (Virginia)

text: Jamestown oli ensimmäinen englantilaisten asuttama siirtokunta Pohjois-Amerikassa. Toukokuussa 1607 perustettu siirtokunta sijaitsi itärannikolla nykyisessä Virginiassa, Yhdysvalloissa.


title: Jamestown (Virginia)

text: Kesäkuussa 1606 Englannin kuningas Jaakko I perusti Virginian kauppakomppanian vakiinnuttamaan englantilaisten asutuksen Pohjois-Amerikassa sekä etsimään mahdollisia rikkauksia ja vesireittiä Itämaille. Lontoosta purjehti Amerikkaan 108 uudisasukasta, jotka perustivat siirtokuntansa noin 95 kilometrin päähän Chesapeakenlahden suulta Jamesjoen rantaan.


title: Jamestown (Virginia)

text: Siirtokunnan pääkaupunki siirrettiin 1699 Williamsburgiin, jolloin Jamestown autioitui. Sen kirkkoa käytettiin vielä 1750-luvulle asti, jolloin se hylättiin.


title: Clancy Brown

text: Clarence J. Brown III (s. 5. tammikuuta 1959 Urbana, Ohio) on yhdysvaltalainen näyttelijä ja ääninäyttelijä, joka tuli tunnetuksi elokuvasta "Highlander – kuolematon" näyteltyään kuolematonta Kurgania.


title: Clancy Brown

text: Monipuolinen näyttelijä koko uransa ajan ollut Clancy Brown aloitti näyttelijänuransa Chicagon teatteripiireissä 1980-luvulla. Hänen ensiesiintymisensä elokuvissa tapahtui Viikingin roolissa elokuvassa "Bad Boys" Sean Pennin kanssa, mikä sai kiinnostuksen heräämään myös Hollywoodissa. Tämän jälkeen hän onkin yleensä näytellyt roistojen rooleja matalan äänensä ansiosta varsinkin animaatioissa, kuten Lex Luthoria "Teräsmiehessä" ja "Justice Leaguessa" sekä avaruusolio Gorrathia "Megas XLR" -animaatiossa. Lisäksi hän on ollut Kapteeni Blackin ääniroolissa televisiosarjassa "Jackie Chan seikkailee" ja Pakkasherran roolissa "The Batmanissa". Yksi hänen tunnetuista äänirooleista on Herra Rapu ("Mr. Krabs") "Paavo Pesusieni" -televisiosarjassa.


title: Clancy Brown

text:
Muita tunnettuja rooleja ovat Kapteeni Byron Hadley elokuvassa "Rita Hayworth – avain pakoon" (1994), Rawhide "The Adventures of Buckaroo Banzai Across the Eighth Dimension" (1984) ja The Kurgan "Highlander"-trilogian ensimmäisessä osassa.
Brown on myös esiintynyt vierailevissa rooleissa useissa televisiosarjoissa, kuten sarjoissa "Star Trek: Enterprise", "Lost" ja "The Riches".
Lisäksi Brown on myös lainannut äänensä konsolipelien hahmoille, kuten Baron Praxisille "" -pelissä ja Montrossille "Star Wars: Bounty Hunter" -pelissä. Crash Bandicoot -sarjassa Brown oli sekä Neo Cortexin (Crash 2-CNK) ja Uka Ukan (Crash 3-Twinsanity) ääni. Brown on myös ollut Dag'rekin ääninäyttelijänä pelissä "Run Like Hell".


title: Pieni orjatar

text: Pieni orjatar () on suomalaisen Bernhard Henrik Crusellin säveltämä ruotsinkielinen ooppera, joka sai kantaesityksensä Tukholmassa vuonna 1824. Libreton on kirjoittanut ranskalainen Guilbert Pixérécourt. "Pieni orjatar" on ensimmäinen suomalaisen säveltäjän luoma oopperateos. Se on romanttinen ooppera, joka perustuu satuun Ali Babasta ja neljästäkymmenestä rosvosta.


title: Gracie Films

text: Gracie Films on yhdysvaltalainen TV- ja elokuvatuotantoyhtiö, jonka perustajia on James L. Brooks. Sen tuottamia TV-sarjoja ovat mm. Simpsonit ja elokuva Jerry Maguire.


title: Matti Härmä

text: Matti Joosepinpoika Härmä oli 1600-luvun loppupuoliskolla elänyt kirkonrakentaja. Hän oli kotoisin Ängeslevän kylästä, joka nykyisin sijaitsee Tyrnävän kunnan alueella.


title: Dragonfly

text: Dragonfly on nelihenkinen kroatialaisyhtye. Dragonfly on perustettu 1990-luvun puolessa välissä. Yhtye soitti aluksi vanhoja rock and roll -klassikoita. Myöhemmin se siirtyi esittämään omia kappaleitaan. Viime vuosina Dragonfly on esiintynyt pääasiassa livekonserteissa yhdessä yhden Kroatian suosituimman rockartistin, Dado Topićin kanssa.


title: Dragonfly

text: Dragonfly osallistui vuonna 2007 yhdessä Dado Topićin kanssa Helsingissä pidettyyn Eurovision laulukilpailuun, kappaleella Vjerujem u ljubav (). Heidän kilpailunsa päättyi semifinaaliin.


title: Tracey Ullman

text: Tracey Ullman (s. 30. joulukuuta 1959 Slough, Berkshire, Englanti) on englantilainen näyttelijä, komedienne, laulaja, tanssija, käsikirjoittaja ja kirjailija. Hän muutti Yhdysvaltoihin, jossa hän sai nimeään kantavan televisiosarjan, jossa nähtiin ensi kertaa "Simpsonit".Tracey Ullmann oli vuodesta 1983 naimisissa vuonna 2013 kuolleen brittiläisen tuottaja ja käsikirjoittaja Allan McKeownin kanssa. Heillä on kaksi lasta, Mabel ja John.


title: Alessandro Petacchi

text: Alessandro Petacchi (s. 3. tammikuuta 1974 La Spezia, Liguria) on italialainen ammattipyöräilijä. Lempinimellä Ale-Jet tunnettu Petacchi oli yksi 2000-vuosikymmenen parhaista kirimiehistä. Hän voitti useita etappeja kaikissa kolmessa suuressa ympäriajossa. Vuoden 2004 Italian ympäriajossa Petacchi voitti ennätykselliset yhdeksän etappia. Lisäksi hän voitti Milano – San Remo-klassikon vuonna 2005.


title: Alessandro Petacchi

text: Petacchi loukkasi polvilumpionsa Italian ympäriajossa vuonna 2006 jo 3. etapilla ja oli koko loppukauden sivussa. Kaudella 2007 hän palasi huipulle voittaen viisi osuutta "Giro d'Italia"ssa. Juuri ennen Ranskan ympäriajon alkua heinäkuussa Italian olympiakomitea langetti Petacchille vuoden mittaisen kilpailukiellon. Olympiakomitean mukaan Petacchin toukokuisessa Girossa antamasta dopingnäytteestä löytyi huomattavasti raja-arvon ylittänyttä astmalääkettä. Muutamaa viikkoa myöhemmin Italian Pyöräilyliitto vapautti hänet doping-syytöksistä . Kauden päätteeksi Petacchi voitti Pariisi-Tours-klassikon.


title: Alessandro Petacchi

text: 6. toukokuuta 2008 urheilun vetoomustuomioistuin CAS määräsi Petacchille vuoden kilpailukiellon, koska hänen vuoden 2007 Italian ympäriajossa antamassaan dopingnäytteessä oli raja-arvon ylittävä määrä salbutamolia. Hänellä oli lupa salbutamolin käyttöön astman hoidossa. Salbutamolilla voi yliannoksena olla suorituskykyä parantava vaikutus. Kilpailukielto astui voimaan takautuvasti marraskuun 2007 alusta lähtien. Lisäksi CAS katsoi hänen jo kärsineen rangaistuksestaan kaksi kuukautta, joten kilpailukielto päättyi elokuun 2008 lopussa. Petacchi menetti päätöksen seurauksena vuoden 2007 Italian ympäriajon etappivoittonsa. Lisäksi hänen tuloksensa marraskuun 2007 alusta kilpailukiellon määräysajankohtaan, toukokuun 2008 alkuun, hylättiin.


title: Alessandro Petacchi

text: Doping-rikkomuksen seurauksena ProTour-tason joukkue Milram irtisanoi Petacchin sopimuksen. Petacchi jatkoi kuitenkin uraansa kilpailukiellon päätyttyä Professional Continental -tason joukkueessa LPR Brakes - Ballan, jonka kanssa hän solmi sopimuksen heinäkuun alussa vuonna 2008 . Hän voitti kaksi etappia Italian ympäriajossa 2009. Kaudeksi 2010 Petacchi siirtyi Lampre-Farnese Vini -joukkueeseen. Hän voitti samana vuonna Ranskan ympäriajon pistekilpailun. Lisäksi hän voitti kilpailussa kaksi etappia. Hän siirtyi kesken kauden 2013 Omega Pharma-Quick Step -talliin. Kaudella 2015 hän edusti Southeast Pro Cycling Teamia, kunnes lopetti uransa 13. kesäkuuta 2015.1998


Alessandro Petacchi


title: American Psychological Association

text: American Psychological Association (lyhyemmin APA) on vuonna 1892 perustettu yhdysvaltalainen psykologien ammatillinen ja tieteellinen järjestö. Järjestöön kuuluu 150 000 jäsentä, ja sillä 70 miljoonan dollarin vuosibudjetti.


title: Northrop Grumman

text:
Northrop Grumman Corporation on yhdysvaltalainen ilmailu-, avaruus- ja puolustusvälineteollisuusyritys.
Northrop Grumman -yhtiö syntyi vuonna 1994, kun Northrop osti Grummanin.


title: Northrop Grumman

text: 1990-luvulla yhtiö osti Voughtin lentokoneosaston ja myi sen myöhemmin Carlyle Groupille.


title: Northrop Grumman

text: Northrop Grumman on läntisten mittareiden mukaan maailman kolmanneksi suurin asetehdas. Helmikuussa 2007 se työllisti 200 000 työntekijää. Vuonna 2005 sen liikevaihto oli 20,7 miljardia dollaria eli noin 100 000 dollaria/työntekijä. Vuonna 2007 se oli Yhdysvaltain 67. suurin teollisuusyhtiö.


title: Northrop Grumman

text: Vuoden 2009 alussa yhtiö vähensi divisiooniensa määrän seitsemästä viiteen, jotka ovat


title: Northrop Grumman

text: Northrop Grumman omistaa nykyisin Newport News Shipbuilding-telakan, joka on vuosikymmeniä rakentanut vain sota-aluksia, mm. lentotukialuksia ja sukellusveneitä.


title: Northrop Grumman

text: Northrop Grumman Ship Systems valmistaa mm. maihinnousualuksia, jäänmurtajia, öljytankkereita ja rahtialuksia.


title: Northrop Grumman

text: Yhtiö on rakentanut B-2 Spirit, E-8 Joint STARS ja T-38 Talon lentokoneita sekä RQ-4 Global Hawk-UAV-aluksia Yhdysvaltain ilmavoimille.


title: Northrop Grumman

text: Yhdysvaltain laivastolle se on valmistanut BQM-74 Chukar, C-2 Greyhound, E-2 Hawkeye ja EA-6B Prowler lentokoneita. Se on tehnyt osia mm. F/A-18 Hornet-lentokoneisiin, jonka alkuperäinen suunnittelija Northtrop oli 1970-luvun alussa.


title: Northrop Grumman

text: Yhtiön avaruusosa on tehnyt NASAlle satelliitteja ja Yhdysvaltain ohjuspuolustuksen eri nimillä tunnetulle organisaatiolle eri järjestelmiä.


title: Northrop Grumman

text: Northrop Grumman Electronic Systems on kehittänyt monia sotilaallisia sensoreita.


title: Northrop Grumman

text: Yhtiö tekee IT-tekniikkaa Yhdysvaltain liittovaltiolle ja osallistuu nk. huumeiden vastaiseen sotaan.


title: Myth War

text: Myth War Online on IGG:n julkaisema ilmainen, fantasia-aiheinen MMORPG. Pelissä roolipelien tapaan luodaan aluksi hahmo, jolla seikkaillaan, kerätään kokemuspisteitä ja sitä kautta noustaan tasoja. Kokemuspisteitä saa sen mukaan, onko sopivassa paikassa omalle tasolle. Pelissä on paljon tehtäviä, jotka voi tehdä tarvittaessa loputtomasti uudestaan. Myth War:issa ovat lemmikit tärkeässä osassa.


title: Myth War

text: Myth Warissa on neljä hahmovaihtoehtoa valittavana: ihminen, kentauri, velho ja borg. Hahmojen sukupuoleksi voi valita naisen tai miehen.


title: Masten Gregory

text: Masten Gregory (29. helmikuuta 1932 – 8. marraskuuta 1985) oli yhdysvaltalainen kilpa-ajaja. Pohjois-Amerikan kisojen lisäksi hän osallistui myös Formula 1 -sarjaan, jossa hän ajoi 42 osakilpailua ja sai yhteensä 24 MM-pistettä.


title: Masten Gregory

text: Masten syntyi Kansas Cityssä, Missourissa. Hänen isänsä kuoli Mastenin ollessa 3-vuotias. Myöhemmin perintörahoillaan hän osti ensimmäisen kilpa-autonsa, Allard-Mercuryn, jolla hän osallistui ensimmäisiin kilpa-ajoihinsa. Voittorahoilla hän pystyi vaihtamaan Jaguariin ja jatkoi menestystään.


title: Masten Gregory

text: 1950-luvulla Gregory siirtyi Euroopan kilparadoille ja menestyi muun muassa Le Mansin 24 tunnin ajossa. 1957 hän aloitti Formula 1 -sarjassa näyttävästi kolmannella sijalla, mutta muuten hänen F1-uraansa häiritsivät lukuisat varomattomuudesta seuranneet keskeytykset. Myös tallit, jotka eivät olleet sarjan terävintä kärkeä, häiritsivät hänen uraansa lukuisilla teknisillä vioilla.


title: Masten Gregory

text: Turhautuneena menestykseensä F1-sarjassa Gregory palasi muihin autoluokkiin ajamaan. Hän osallistui etenkin erilaisiin kestävyyskilpailuihin, kuten Monzan 1000 km ajoon, Nürburgringin 1000 km ajoon ja Indianapolis 500:aan.


title: Masten Gregory

text: 1970-luvulla Gregoryn nopeus alkoi hiipua, mutta hän jatkoi kilpailemista. Hän kuitenkin päätti lopettaa uransa ystävänsä Jo Bonnierin kuoltua vuonna 1972 Le Mansissa ja asettautui Amsterdamiin timanttikauppiaaksi. Marraskuun 8. päivä 1985 hän kuoli sydänkohtaukseen nukkuessaan kotonaan Porto Ercolessa Italiassa.


title: Rautalammin kirkko

text: Rautalammin kirkko on Rautalammilla sijaitseva, Suomen suurimpiin lukeutuva puukirkko. Kirkkoon mahtuu istumaan noin 1 200 henkeä. Kirkko on Rautalammin seurakunnan neljäs kirkko.


title: Rautalammin kirkko

text: Päätös uuden kirkon rakentamisesta tehtiin pitäjänkokouksessa 16. elokuuta 1840, kun vanhan kirkon todettiin käyneen liian pieneksi. Rakennustyöt aloitettiin vuonna 1842.


title: Rautalammin kirkko

text: Kirkon on piirtänyt Carl Aleksander Engel, Carl Ludvig Engelin poika. Hä kuoli 25-vuotiaana vuonna 1843, eikä nähnyt edes Rautalammin kirkon valmistumista. Rakennustöitä valittiin johtamaan rakennusmestari Mauno Tolpo, joka muutti perheineen asumaan Rautalammille heti vuoden 1842 alussa. Rakennustöitä valvoi kirkkoherra Johan Hirnin (kirkkoherrana 1837–1857) johtama toimikunta. Käyttöön kirkko otettiin vuonna 1844. Kirkko tosin vuorattiin ja maalattiin ulkoa vasta seuraavana kesänä.


title: Rautalammin kirkko

text: Kirkon rakentamiseksi tarvittiin kaikkien pitäjän asukkaiden työpanosta, ja jokaisen kinkeripiirin piti vuorollaan lähettää tietty määrä miehiä työmaalle. Myös varat uuden kirkon rakentamiseen kerättiin pitäjän kyläläisiltä.


title: Rautalammin kirkko

text: Kirkossa riitti uudesta asti kunnostamista. Vuotava paanukatto muutettiin peltikatoksi jo 1854.


title: Rautalammin kirkko

text: Kirkon saarnastuoli siirrettiin nykyiselle paikalleen kirkon etuosaan vuonna 1927 toteutetussa ensimmäisessä laajemmassa korjauksessa. Samassa yhteydessä myös kirkon alttarin ylle ripustettu jyhkeä kullattu risti vaihdettiin pienempään. Tuolloin kirkko myös maalattiin.


title: Rautalammin kirkko

text: Kirkon alttaritaulu vihittiin käyttöön pyhäinpäivänä 1940. Sen on maalannut taiteilija Väinö Hämäläinen, joskin viimeistely on hänen poikansa Lauri Hämäläisen, sillä Väinö Hämäläinen kuoli ennen kuin sai työn valmiiksi. Alttaritaulun aihe on "Jeesus puhuu veneestä Gennesaretin rannalla." Sähkövalot kirkkoon saatiin jouluksi 1947.


title: Rautalammin kirkko

text: Kirkko maalattiin ulkoa 1954. Vuonna 1966 kirkkoon asennettiin lämminilmapuhallukseen perustuva lämmitysjärjestelmä, ja vanhat kamiinat purettiin.


title: Rautalammin kirkko

text: Vuonna 1974 tehtiin ulkomaalauksen lisäksi myös sisämaalaus. Tuolloin kirkko sai vielä nykyäänkin siellä olevan sinisen asun, jonka on suunnitellut arkkitehti Hannele Arantola. Kirkossa toteutettiin vuosina 2008-2009 laaja peruskorjaus, jonka suunnitteli arkkitehti Hannu Puurunen. Korjauksen yhteydessä poistettiin kaikki vanhat maalikerrokset ja kirkko maalattiin sisältä ja ulkoa uudestaan. Samalla uusittiin lämpökeskus ja kirkko siirtyi kaukolämpöverkkoon. Kirkkoon asennettiin sprinklerijärjestelmä. Hälytys- ja äänentoistojärjestelmät uusittiin.


title: Rautalammin kirkko

text: Kirkkoon hankittiin ensimmäiset urut vuonna 1877. Niissä oli 20 äänikertaa ja ne oli valmistanut Urkurakentamo Thule (myöhempi Kangasalan urkutehdas). Niitä laajennettiin kaksi kertaa. Vuonna 1981 saatiin nykyiset, sotkamolaisen Urkurakentamo Tuomen valmistamat 35-äänikertaiset urut. Nykyiset urut on sijoitettu ensimmäisten urkujen koristeellisen urkufasadin taakse.


title: Rautalammin kirkko

text: Seurakunnassa on säilynyt joitain erittäin vanhoja pappien messukasukoita. Vanhin, vuodelta 1728 oleva kasukka on säilytettävänä Rautalammin museossa. Muut säilyneet kasukat ovat violetinpunainen kasukka vuodelta 1789 ja musta kasukka vuodelta 1856. Kasukoita käytetään nykyisin joissakin teemajumalanpalveluksissa.


title: Rautalammin kirkko

text: Rautalammin kirkon tornissa ei ole kirkonkelloja, vaikka sellaiset sinne hyvin sopisivatkin. Kellot soivat edelleen kirkon välittömässä läheisyydessä olevasta kellotapulista, joka on palvellut jo kahta edeltävää kirkkoa. Vuonna 1768 valmistunut kellotapuli on kylän raitin vanhimpia rakennuksia ja sitä pidetään Arvi Junkkarisen suunnittelemana.


title: Rautalammin kirkko

text: Tapuli on alun perin ollut pohjalaistyylinen kolminivelinen tapuli, mutta siihen on vuonna 1875 vaihdettu ylimmän nivelen paikalle samanlainen tornin huippu kuin kirkossakin. Tapulissa on paikat viidelle kellolle, mutta kelloja on vain kolme. Tarinan mukaan kaksi suurinta kelloa on varkaiden pelossa upotettu kylän länsipäässä sijaitsevaan Noukkalampeen, joskaan tästä ei ole mitään todisteita.


title: Amenorrea

text: Amenorrea () on kuukautiskiertoon liittyvä häiriö, jossa kuukautiset puuttuvat. Jos naiselle ei ole ilmaantunut kuukautisia (menarke) 16. ikävuoteen mennessä, puhutaan "primaarista" amenorreasta. Jos jo alkaneet kuukautiset ovat poissa yli kolme kuukautta, puhutaan "sekundaarista" amenorreasta. Kumpikin amenorreamuoto voi olla hypotalamus-, aivolisäke- tai munasarjaperäinen. Syynä voi olla myös rakenteellinen poikkeavuus. Tavallisin syy kuukautisten poisjääntiin on kuitenkin raskaus.


title: Amenorrea

text: Primaarisen amenorrean syiden selvittely on aiheellista aloittaa, jos normaali puberteettikehitys ei käynnisty 13. ikävuoteen mennessä tai puberteettikehitys on muilta osin edennyt normaalisti, mutta kuukautiset eivät ole 15. ikävuoteen mennessä alkaneet. Kuukautisten puuttumisen syynä voi olla anatominen poikkeama, esimerkiksi puhkeamaton immenkalvo, jolloin vuoto ei pääse poistumaan normaalisti, emättimen puuttuminen tai sen ahtauma. Jotkin kromosomipoikkeavuudet, kuten Turnerin syndrooma ja testikulaarinen feminisaatio (maskuliininen genotyyppi ei reagoi testosteroniin), aiheuttavat amenorreaa. Lisäksi syyt voivat olla hormonaaliset, kuten aivolisäkkeen prolaktiinin tai munasarjojen estrogeenin erityksen häiriö.


title: Amenorrea

text: Jo alkaneiden kuukautisten poisjäännin tavallisin syy on toiminnallinen häiriö, mikäli raskauden mahdollisuus on jo poissuljettu. Joskus syynä voi olla munasarjojen toiminnan ennenaikainen loppuminen tai jokin elimellinen vika. Elimellisiä syitä voivat olla esimerkiksi kohtuontelon umpeenkasvaminen vaikean tulehduksen jälkeen, munasarjojen kasvain tai muu sairaus, munasarjoihin kohdistunut sädehoito, sytostaattihoito, aivolisäkkeen tai lisämunuaisen kasvain. Toiminnallisia syitä ovat esimerkiksi liiallinen laihduttaminen tai urheilu, syömishäiriöt, stressi ja suuria estrogeenimääriä sisältävien ns. vanhempien ehkäisytablettien käytön lopettaminen.Kuukautisten puuttumisen syytä selvitettäessä määritetään verestä usein eri hormonien pitoisuuksia, jotta saadaan tietoa missä elimessä häiriö on. Lisäksi voidaan käyttää erilaisia kuvantamismenetelmiä sekä aivojen että sukurauhasten rakenteen selvittämiseksi. Hoidolla pyritään mahdollisuuksien mukaan vaikuttamaan alkuperäiseen syyhyn, esimerkiksi poistamalla kasvain, korjaamalla anatominen poikkeavuus tai ohjaamalla ravitsemuksellisissa asioissa. Monia häiriöitä voidaan hoitaa antamalla hormonihoitoa.


title: Carolyn Carlson

text: Carolyn Carlson (s. 7. maaliskuuta 1943) on tanssija ja koreografi. Hän syntyi Yhdysvalloissa, Kaliforniassa suomalaisten vanhempien lapsena. Carlson opiskeli tanssia Utahin yliopistossa ja San Francisco School of Ballet'issa.


title: Carolyn Carlson

text: Opintojensa jälkeen Carlson tanssi Alwin Nikolaisin ryhmässä New Yorkissa, ja siirtyi sieltä 1974 Pariisiin. Siellä hän perusti Pariisin Oopperan kokeellisen tanssin ryhmän, josta tuli maailmankuulu. Pohjoismaissa vietettyjen vuosien jälkeen hän palasi Pariisiin, ja johtaa siellä "Atelier de Paris – Carolyn Carlson" -nimistä oppilaitosta.


title: Carolyn Carlson

text: Carlson on luonut yli 90 koreografiaa. Vuosina 1990–1991 hän työskenteli Helsingissä Helsingin kaupunginteatterin, Kansallisoopperan ja Tanssiteatteri Raatikon kanssa. Myös ennen ja jälkeen tuota jaksoa Carlson on vieraillut usein Suomessa ja vaikuttanut oleellisesti suomalaisen nykytanssin kehitykseen. Erityisesti vuonna 1976 Jorma Uotisen ja muiden suomalaisten tanssijoiden kanssa tehty teos "Kaiku" toi Suomeen uudenlaista estetiikkaa.


title: Hyperion (mytologia)

text:
Hyperion () oli yksi Hesiodoksen teoksessaan "Jumalten synty" (Theogonia) esittelemistä kreikkalaisen mytologian titaaneista, itään yhdistetty valon jumaluus, joka sisarensa Theian kanssa synnytti Auringon (Helios), Kuun (Selene) ja Aamunkoiton (Eos). Myös Auringosta käytetään usein nimeä Hyperion. Hyperion oli Gaian (Maa) ja Uranoksen (Taivas) poika.
Hyperionin merkitys mytologiassa on hyvin vähäinen, sillä hänet vain mainitaan titaanien luettelossa.


title: Hyperion (mytologia)

text: John Keats on kirjoittanut Hyperionista kaksi runoa: "Hyperion" ja "Hyperionin kukistuminen". Tieteiskirjailija Dan Simmons nimesi kaksi kirjaansa Keatsin runojen mukaan: "Hyperion Cantos" -sarjaan kuuluvat "Hyperion" ja sen seuraaja "Hyperionin tuho".


title: Allard

text: Allard Motor Company oli brittiläinen autonvalmistaja, joka toimi vuosina 1936-1966. Tehtaan perusti Lontooseen Sydney Allard, ja sen autoissa oli aikoinaan yksi parhaimmista paino-teho-suhteista.


title: Allard

text: Allard toimitti lukuisia kilpa-autoja sijoittamalla amerikkalaisia moottoreita brittiläisten autojen runkoihin, jolloin syntyi tehokkaita yhdistelmiä. Allardin autoilla ovat ajaneet muun muassa kilpa-ajat Carroll Shelby ja Masten Gregory.


title: Allard

text: Autojen valmistus lopetettiin 1966 Sydney Allardin kuoltua, kun Allardin tehdas paloi samana vuonna ja suurin osa autojen suunnitelmista ja tiedoista tuhoutui.


title: Allard

text: Oy Ford Ab toi 1950-luvulla Suomeen muutamia Allard-autoja. Suomalaiset osallistuivat niillä muun muassa Monte Carlo -ralliin ja Jyväskylän Suurajoihin. Suomessa autoa mainostettiin toisinaan ”Ford Allardina”, vaikka kyseessä oli täysin itsenäinen automerkki. Uusina ja käytettyinä tuodut autot yhteen laskien Suomeen on arvioitu tulleen 12 Allardia.